26 a viz Genver 1925 (83 bloaz)\nShaker Heights, (Stadoù-Unanet)\n2.1 Evel aktour\n2.3 Evel senarioer\n2.4 Evel produer\n2.5 Evel eilproduer\nPaul Newman a oa bet ganet d'ar 26 a viz Genver 1925 e Cleveland en Ohio. Yuzev alaman e oa e dad ha katolik e oa he mamm, a oa-hi a orin hungarat. Hennezh a rae ur Yuzev anezhañ eñ e-unan. Kemer a reas perzh e brezel ar meurvor Habask etre 1941 ha 1945. Gloazet e oa bet ha difennet e oa bet outañ ober sport. Setu perak en em ouestlas d’ar c’hoariva. Da gentañ en doa studiet an arz dramatek e skol an arzoù dramatek Yale, da c'houde en Actor's Studio e New York, gant Lee Strasberg. Ha setu eñ nebeut amzer goude da vont war al leurenn e Broadway da c’hoari pezhioù evel “Picnic” (1953) pe “The desperate Hours” (1955). Deuet e oa brud warnañ gant ar pezhioù-se.\nAdalek 1954 e krog da c’hoari evit filmoù. “The Silver Chalice”, bet sevenet gant Victor Saville, eo anv e film kentañ.\nPlijet e oa bet an dud gantañ er filmoù "The Left Handed Gun”, sevenet gant Arthur Penn (1957), “Cat on a Hot Tin Roof hag “Exodus” (1960).\nE 1961 en doa c'hoariet er film "The Hustler”. Adc’hoari en doa graet roll e dudenn er film “The Color of Money”, sevenet gant Martin Sorsese (1986). Gant “The Color of Money” e voe enoret Paul Newman gant Oscar an aktor gwellañ en ur roll kentañ.\nFilmoù pouezus all zo e filmografiezh : “Cool Hand Luke” (1967), “Butch Cassidy and the Sundance Kid” (1969), The Sting (1973), The Towering Inferno (1974), “Fort Apache the Bronx” (1981), “The Verdict'” (1982).\nAdalek 1959 e voe dedennet Paul Newman gant ar seveniñ filmoù. Kregiñ a reas seveniñ ur film berr : On the harmfulness of tobacco”. Da c’houde e kendalc’has war an hent-se gant “Rachel, Rachel (1968). “The Effect of Gamma Rays on Man-in-the-Moon Marigolds (1972), “The Glass Menagerie” (film 1986).\nE miz Kerzu 1949 en doa dimezet gant Jackie White. Chomet e oant dimezet betek 1958 ha 3 bugel o deus bet : Scott (1950-1978), Suzan (1953) ha Stéphanie (1954).\nE 1958 e timezas gant an aktourez Joanne Woodward, bet anavezet gantañ pa oa oant o c'hoari ar film The Long, Hot Summer. Pilet o deus ur rekord o-daou : ar c'houblad dimezet o doa bevet ar pellañ amzer asambles e Las Vegas. Teir merc'h o deus : Elina-Teresa (1959), Melissa-Stewart (1961) ha Cela-Olivia (1965).\nUr Golden Globe Award en doa bet evit "Rachel, Rachel" e 1969 hag Oscar an aktour gwellañ e 1986 evit ar roll c'hoariet gantañ e “The Color of Money, sevenet gant Martin Scorsese.\nOuzhpenn c'hoari er filmoù en doa pledet Paul Newman gant obererezhioù a garitez a bep seurt. Krouet en doa, da skouer, ur merk boued (Newman’ Own) a veze roet ar gounidoù da aozadurioù a garidez evit ar vugale. Aozañ a rae kampoù evit degemer ar vugale klañv gant ar c’hrign-bev ha reiñ a rae arc’hant d'ar c'hreizennoù a zegemer an dud klañv gant an dramm hag an alkool.\nE 1968 e oa deuet da vezañ dileuriad Kendivizad Demokratel Chicago evit Connecticut. Kemeret en doa perzh ivez e koulzadoù kabaliñ Eugene McCarthy hag ivez er prezegennoù war an dizarmerezh nukleel a veze aozet gant McGovern.\nA-bouez e oa bet ivez ar roll c’hoariet gantañ evit stourm a-enep an dramm. Evit gwir, krouet en doa, asambles gant e wreg, an “diazezadur Scott Newman evit derc'hel koun eus e vab aet da Anaon abalamour d'ur rezoenad. Skoazellañ a rae al luskadoù difenn ar gwirioù keodedel ivez.\nAnavezet e oa Paul Newman peogwir e ouestle amzer hag arc'hant er sportoù kirri. Perc’henn e oa evit darn war ar marchosi sport Newman/Haas/Lannigan Racing.\nE miz Mae 2007 en doa lakaet da c'houzout e paoueze da c'hoari er filmoù dre ma oa klañv gant ar c'hign-bev. .\nMarvet eo d'ar 26 a viz Gwengolo 2008. 83 bloaz e oa. ans en e di e Westport e Connecticut.\n1954: The Silver Chalice, bet sevenet gant Victor Saville ma c’hoari roll « Basil ».\n1956: Somebody Up There Likes Me, bet sevenet gant Robert Wise, ma c’hoari roll Rocky Graziano.\n1956: The Rack, bet sevenet gant Arnold Laven, ma c’hoari roll Capt. Edward Worthington Hall Jr.\n1957: The Helen Morgan Story, bet sevenet gant Michael Curtiz, ma c'hoari roll Larry Maddux\n1957: Until They Sail, bet sevenet gant Robert Wise, ma c’hoari roll Capt. Jack Harding.\n1958: The Long, Hot Summer, bet sevenet gant Martin Ritt, ma c’hoari roll Ben Quick\n1958: The Left Handed Gun, bet sevenet gant Arthur Penn, ma c’hoari roll William Bonney (Billy the Kid)\n1958: Cat on a Hot Tin Roof, bet sevenet gant Richard Brooks, ma c’hoari roll Brick Pollitt.\n1958: Rally 'Round the Flag, Boys!, bet sevenet gant Leo McCarey, ma c’hoari roll Harry Bannerman\n1959: The Young Philadelphians, bet sevenet gant Vincent Sherman, ma c’hoari roll Anthony Judson Lawrence/Daneveller.\n1960: From the Terrace, bet sevenet gant Mark Robson, ma c’hoari roll David Alfred Eaton.\n1960: Exodus, bet sevenet gant Otto Preminger, ma c’hoari roll Ari Ben Canaan\n1961: The Hustler', bet sevenet gant Robert Rossen, ma c’hoari roll Eddie Felson\n1961: Paris Blues, bet sevenet gant Martin Ritt, ma c'hoari roll Ram Bowen\n1962: Sweet Bird of Youth, bet sevenet gant Richard Brooks, ma c’hoari roll Chance Wayne.\n1962: Hemingway's Adventures of a Young Man, bet sevenet gant Martin Ritt, ma c’hoari roll Ad Francis\n1963: Hud, bet sevenet gant Martin Ritt, ma c’hoari roll Hud Bannon.\n1963: A New Kind of Love", bet sevenet gant Melville Shavelson, ma c’hoari roll Steve Sherman.\n1963: The Prize, bet sevenet gant Mark Robson, ma c’hoari roll Andrew Craig\n1964: What a Way to Go!, bet sevenet gant J. Lee Thompson, ma c’hoari roll Larry Flint.\n1964: The Outrage, bet sevenet gant Martin Ritt, ma c’hoari roll Juan Carrasco\n1965: Lady L, bet sevenet gant Peter Ustinov, ma c’hoari roll Armand.\n1966: Harper, bet sevenet gant Jack Smight, ma c’hoari roll Lew Harper.\n1966: Torn Curtain, bet sevenet gant Alfred Hitchcock, ma c’hoari roll Profesor Michael Armstrong.\n1967: Hombre, bet sevenet gant Martin Ritt, ma c’hoari roll John Russell.\n1967: Cool Hand Luke, bet sevenet gant Stuart Rosenberg, ma c’hoari roll Lucas 'Luke' Jackson\n1968: The Secret War of Harry Frigg, bet sevenet gant Jack Smight, ma c’hoari roll Harry Frigg\n1969: Winning, bet sevenet gant James Goldstone, ma c’hoari roll Frank Capua.\n1969: Butch Cassidy and the Sundance Kid, bet sevenet gant George Roy Hill, ma c’hoari roll Butch Cassidy\n1970: W.U.S.A. (WUSA), bet sevenet gant Stuart Rosenberg, ma c’hoari roll Rheinhardt.\n1971: Sometimes a Great Notion, bet sevenet gant Paul Newman, ma c’hoari roll Hank Stamper.\n1972: (Pocket Money), bet sevenet gant Stuart Rosenberg, ma c’hoari roll Jim Kane.\n1972: 'The Life and Times of Judge Roy Bean, bet sevenet gant John Huston, ma c’hoari roll Judge Roy Bean.\n1973: The MacKintosh Man, bet sevenet gant John Huston, ma c’hoari roll Joseph Rearden.\n1973: The Sting, bet sevenet gant George Roy Hill, ma c’hoari roll Henry Gondorff aka Shaw.\n1974: The Towering Inferno, bet sevenet gant John Guillermin hag Irwin Allen, ma c’hoari roll an tisavour “Doug Roberts.\n1975: The Drowning Pool, bet sevenet gant Stuart Rosenberg, ma c’hoari roll Lew Harper.\n1976: Buffalo Bill and the Indians, or Sitting Bull's History Lesson, bet sevenet gant Robert Altman, ma c’hoari roll William F. 'Buffalo Bill' Cody.\n1977: Slap Shot, bet sevenet gant George Roy Hill, ma c’hoari roll Reggie Dunlop.\n1979: Quintet, bet sevenet gant Robert Altman, ma c’hoari roll Essex.\n1980: When Time Ran Out..., bet sevenet gant James Goldstone, ma c’hoari roll Hank Anderson\n1981: Fort Apache the Bronx, bet sevenet gant Daniel Petrie, ma c’hoari roll Murphy.\n1981: Absence of Malice, bet sevenet gant Sydney Pollack, ma c’hoari roll Michael Colin Gallagher.\n1982: The Verdict, bet sevenet gant Sidney Lumet, ma c’hoari roll Frank Galvin.\n1984: Harry & Son, bet sevenet gant Paul Newman, ma c’hoari roll Harry Keach.\n1986: The Color of Money, bet sevenet gant Martin Scorsese, ma c’hoari roll Fast Eddie Felson.\n1989: Fat Man and Little Boy, bet sevenet gant Roland Joffé, ma c’hoari roll Gen. Leslie R. Groves.\n1989: Blaze, bet sevenet gant Ron Shelton, ma c’hoari roll Gov. Earl K. Long\n1990: Mr. & Mrs. Bridge, bet sevenet gant James Ivory, ma c’hoari roll Walter Bridge.\n1993: La Classe Américaine, bet sevenet gant Michel Hazanavicius, ma c’hoari roll Dave, mab an Ao. Callaghan\n1994: The Hudsucker Proxy, bet sevenet gant Joel Coen, ma c’hoari roll Sidney J. Mussburger.\n1994: Nobody's Fool, bet sevenet gant Robert Benton, ma c’hoari roll Sully Sullivan.\n1998: Twilight, bet sevenet gant Robert Benton, ma c’hoari roll Harry Ross.\n1999: 'Message in a Bottle , bet sevenet gant Luis Mandoki, ma c’hoari roll Dodge Blake.\n2000: Where the money is, bet sevnet gant Marek Kanievska, ma c’hoari roll Henry Manning.\n2002: Road to Perdition, bet sevenet gant Sam Mendes, ma c’hoari roll John Rooney.\n2006: Cars, bet sevenet gant John Lasseter, ma c’hoari roll Doc Hudson.\n1972: The Effect of Gamma Rays on Man-in-the-Moon Marigolds.\n1980: The Shadow Box (skinwel).\n1984: Harry and Son.\n1987: The Glass Menagerie.\n1972: The Life and Times of Judge Roy Bean, sevecnet gant John Huston\n↑ (en)Disklêriañ a ra Paul Newman d’e familh : « Er gêr e fell din mervel »\n↑ « Marv Paul Newman, un aktour mojennel eus ar sinema amerikan », Peoplestar.tv, 27 a viz Gwengolo 2008.\nAdtapet diwar « https://br.wikipedia.org/w/index.php?title=Paul_Newman&oldid=1864641 »\nDernière modification le 31 Gen 2020, à 14:52\nKemmoù diwezhañ degaset d'ar bajenn-mañ d'an 31 Gen 2020, da 14:52.


Pajenn:Morvan - Buez ar Zent, 1894.djvu/689 - Wikimammenn\nPajenn:Morvan - Buez ar Zent, 1894.djvu/689\n7 a Here\nsant serj ha sant bakus, merzerien\neur sakrifis solanel d’ann doueou faoz, hag a ordrenaz d’he holl offiserien kemeret perz er zeremoni-ze. Mes Serj ha Bakus ne d-ejont ket var dro, hag ann impalaer, o veza remerket ann dra-ze, ho galvaz dirazhan hag a c’houlennaz outho perak n’o doa ket great evel ar re all. Hi a respountaz dioc’htu oant kristenien, ha ne adorent nemed ar guir Doue, krouer ann env hag ann douar.\nAr respount-ma a lakeaz Maksimian da egari, ha setu hen ha rei urs da lamet ho mantell a offiser digant ann daou gristen kalounek evit guiska d’ezho saeou merc’hed, ha d’ho fourmen evelse dre gear ha dirak ann arme, gant eur jadenn houarn enn dro d’ho gouzoug, evit ma c’hellje ar bobl holl hag ar zoudarded ober goab anezho ha c’hoarzin divar ho c’houst. Mes Serj ha Bakus a c’houzanvaz ar vez-se gant joa, hag a jomaz bepred stard enn ho feiz.\nNeuze ann impalaer ho c’hasaz da Antiokus, gouarner ar Sirii, hag hema ne espernaz na promesaou kaer, na gourdrouzou, evit ober d’ezho kinnig ezans d’ann idolou. Mes, o veza ne c’houneze netra varnho, e lakeaz astenn Bakus var eur stern koat, ha goudeze e lavaraz da bevar bourreo dispenn he gorf a daoliou kalkenn ejenn ken n’en devije laosket he huanad diveza.\nEnn noz varlerc’h, ar merzer euruz, bel he gurunen d’ezhan dija, en em ziskouezaz da Zerj, hag a gomzaz outhan evelhenn : « — Dalc’hit mad, va c’houmpagnoun a vrezel, ha bezit ato kalet ouz ar boan evit ma vezimp asambles er baradoz goude beza bet asambles enn arme var an douar. » Korf Bakus a oue enterret dre guz gant tud fidel Barbalis, ar gear el leac’h m’oa maro.\nAntronoz, Antiokus a dlie mont ac’hano da eur gear all, hanvet Razaph, hag a reaz da Zerj bale araok he garr epad teir leo hent goude beza lakeat guiska d’ezhan var he dreid noaz eur boutou ler hag a ioa begou tachou lemm ennho dioc’h ann diabarz. Mes pa oua erruet ann ofiiser kristen e Razaph, eunn eal a bareaz he c’houliou. Ar gouarner a gemeraz ar burzud-se evit eunn taol maji pe eunn taol sorserez, hag a ordrenaz c’hoaz bourrevi Seij e meur a feson all. Abarz ar fin, o velet ne c’helle\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/689&oldid=137922 »


An Alhambra, e Granada\nGranada zo ur gêr eus Spagn, e kumuniezh Andalouzia. Kêr-benn proviñs Granada eo. Emañ e-harz menezioù ar Sierra Nevada, aradennad uhelañ Spagn. E 2009 e oa annezet gant 234 325 a dud, ha tost da 500 000 a dud a oa o chom en tolpad-kêrioù.\nSavadur brudetañ Granada eo an Alhambra, ur palez kaer savet er Grennamzer, d’ar mare ma oa rouantelezhioù muzulmat e su Spagn. Abalamour d’an Alhambra ha da savadurioù kaer all e teu e-leizh a douristed da c’h-Granada. Ur skol-veur anavezet eo ivez.A-gozh eo annezet takad Granada, abaoe amzer ar Geltibered d’an nebeutañ. Da vare ar Romaned e veze graet "Illiberis" anezhi. Aloubet e voe gant arme muzulmat Tariq ibn-Ziyad e 711. E 1013 e teuas rannvro Granada da vezañ ur rouantelezh diouti hec’h-unan, renet gant ur sultan, hag adalek 1228 e voe renet gant an tiegezh nasrid. Int eo a lakaas sevel palez an Alhambra.\nD’an 2 a viz Genver 1492 e kodianas an emir Mohammed XII, lesanvet Boabdil, dirak arme ar rouaned katolik, Fernando Aragon hag Izabel Kastilha hag echu e voe neuze gant rouantelezh Granada a voe staget ouzh Spagn.\nDa vare ar rouantelezh vuzulmat eo an Alhambra, liorzhoù ar Generalife ha karter an Albaicín hag a zo bet lakaet war Roll lec’hiennoù glad ar bed, abaoe 1984.\n2 Kêrioù gevellet


Patrom:DegemerPeurunvan - Wikipedia\nDeuet mat out ouzh Wikipedia\nDesket az peus un tamm brezhoneg pe komz a rez brezhoneg flour ? Dedennet out gant danvezioù a bep seurt ? Ha c'hoant az peus da zeskiñ traoù, pe da gaout plijadur dre ar brezhoneg ? Kemer perzh er c'helc'hgeriadur Wikipedia. Frank, digoust ha digor d'an holl eo. Ur benveg dispar eo evit ledanaat tachenn hor yezh. Ar benveg liesyezhek-mañ a ya en-dro en ouzhpenn 150 yezh bremañ\nEvit ma vo plijet ar re yaouank a zesk (hag ar re goshoc'h) eo skrivet lodenn ar peurunvan e brezhoneg an Deskadurezh (TES, Dihun, Div yezh ha Diwan).\nBremañ ez eus 69 766 pennad bet skrivet abaoe ar penn kentañ.\nKae da welet ar pajennoù savet nevez zo.\nDeus da welet diouzhtu ha trugarez dit da gemer perzh ivez !\nAmprevanoniezh - Bevoniezh - Botanik - Fizik - Kimiezh - Loenoniezh - Matematikoù - Skiantoù an Douar - Skiantoù an Hollved - Stadegouriezh\nArkeologiezh - Denoniezh - Deskadurezh - Douaroniezh - Prederouriezh - Istor - Istor Breizh - Melestradurezh - Pedagogiezh - Psikologiezh - Studi ar sonerezh - Skiantoù an anavezout - Skiantoù an Ditour hag al Levraouegoù - Tudoniezh - Yezh ha Yezhoniezh\nPolitikerezh, gwir ha kevredigezh\nArmerzh - Difenn ha surentez - Embregerezh - Familh - Gwir - Kêraozouriezh - Kenwerzh - Merañ an endro - Kevredigezhioù - Mererezh - Micherioù - Politikerezh\nDoueelezh ha mitologiezh\nDizoueegezh - Doueoniezh - Gouiziegezh kuzh - Goulakaat - Mitologiezh - Relijion - Sektenn - Speredelezh\nArzoù ha Sevenadur\nArz - Arzoù an arvest - Arzoù ar gweled - Dañs - Diorren ar Brezhoneg - Folklor - Lennegezh - Lennegezh vrezhonek - Lizheradur - Mediaoù - Sonerezh - Sevenadur ar bobl - Sinema\nArkitektouriezh - Ijinerezh aeregorel - Elektronik - Gounezerezh - Ijinerezh - Internet - Kemennadur - Medisinerezh - Pellgehenterezhioù - Teknologiezh - Tredan- Treuzdougerezh - Urzhiataerezh\nBuhez ar pemdez ha diduamant\nC'hoarioù - Diduamant - drogaj - Liorzherezh - Kalficherezh - Keginerezh - Magadur - Revelezh - Sportoù - Touristelezh - Yec'hed\nRoll ar rolloù - Roll riezoù ar Bed - Geriaoueg ar Wiki brezhoneg - Roll ar portalioù\nGwrizienn ar rummatadur - Rummadoù\nSikour - Ar wech kentañ - Sevel ur bajenn nevez- Goulennoù Graet Alies - Penaos sikour - Skouerioù - Danvez digor dre wir - Mennadoù\nPennreolennoù hag Erbedennoù\nChom neptu - Reolennoù ar gwirioù-embann - Erbedennoù war live ar yezh - Lizherennañ, Stumm\nBuhez ar gumuniezh\nPortal ar gumuniezh - Deizlevr - Kemennoù - An ti-chopin - Da ginnigoù - Pajennoù da nullañ - Goulenn ur pennad - Pennadoù a zo diouer d'ar Wiki-mañ - Roadoù - Gweladeg ar c'hazetennoù - Trombinoskop - Meta-Wikimedia\nPennad evit ar sizhun\nBet eo Impalaeriezh Tu'i Tonga un impaleriezh veur en Oseania.\nE-tro 950 eo kroget an impaleriezh d'en em stummañ goude diskar Tu'i Manu'a e Samoa ha Tu'i Pulotu e Fidji. Kempred e oa moarvat d'an impaleriezh mikronezian diazezet e Yap.\n3 Brezel diabarzh ha Bonreizh 1875\nDeroù an Impalaeriezh\nPell eo bet Tonga dindan levezon bounner an Tu’i Pulotu ha, dreist-holl, an Tu'i Manu’a a oa mestroniet ganto lodennoù bras eus Tonga. A-benn eo deuet Tonga koulskoude d'en em zizober eus kabestr an estrenien da-heul brezelioù gwadek. Da neuze ez eus bet ganet un diernelezh anvet Tu’i Tonga. ‘Aho’eitu eo bet an Tu’i Tonga kentañ. Ezel e oa e vamm eus un tiegezh nobl samoan pouezus. E dad, Tangaloa ‘Eitumâtupu’a, a oa ur beleg uhel samoan lakaet da Zoue. A-drugarez d'an dra-se e oa anavezet barregezh an diernelezh ken war ar merañ ar gevredigezh ken war ar relijion. Er par-se e c'haller keñveriañ o roll ouzh ar perzh c'hoariet gant Faraoned Egipt. E Toloa e oa ar gêr-benn kent dezhi bezañ treuzkaset da Heketa gant an IXvet Tu'i Tonga.\nAn emled (1200-1500)\nMorlu an Impalaeriezh\nBrezel diabarzh ha Bonreizh 1875\nKêr-benn an Impaleriezh, Mu'a, zo bet diazezet he lec'h a-raok ar bloaz 500 met n'anavezer ket an deiziad resis. N'ouzer ket nemeur kennebeut a-zivout sevenadur an dTongaed met, evit doare, e oa bet savet ur reizhiad kemplezh a hentoù hag a ganolioù ganto. Piramidennoù bras zo bet savet ganto ha fardet o deus melloù traezoù maen. Gant an dour-beuz ha kresk live ar mor ez eus bet ranket treuzkas ar gêr-benn da Nuku'alofa pelloc'h.\nEvit lenn ar pennad penn-da-benn : Impalaeriezh Tu'i Tonga\nPennadoù all nevez-savet\nAdtapet diwar « https://br.wikipedia.org/w/index.php?title=Patrom:DegemerPeurunvan&oldid=147804 »\nKemmoù diwezhañ degaset d'ar bajenn-mañ d'an 14 Ebr 2007, da 23:39.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/136 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/136\nen da genver. Mond a reaz kuit eta, en eur embann dre ar gear holl kement hen doa great Jesus en he genver.\n(40) Pa oe distro Jesus, eur bobl vraz a zeuaz d’hen digemer ; rag an holl a oa en gortoz anezhan.\n(41) Ha setu ma teuaz eun den hanvet Jaïrus, pehini a oa chef euz ar sinagog, hag oc’h en em deurel da dreid Jesus, e pedaz anezhan da zond d’he di ; (42) rag beza hen doa eur verc’h pen-heres, oajet a zaouzec vloaz, pe var dro, hag a oa o vond da vervel.\nHa pa oa Jesus o vond di, e oa gwasket gant ar bobl. (43) Neuze eur vreg, pehini a oa klanv gant an dioada abaoe daouzec vloaz, hag he doa dispiniet he holl vadou gant medeusinet, hep gallout beza pareet gant hini e-bed, (44) a dostaaz outban a-dreg he gein, a douchaz ar bord euz he zae ; ha kerkent ec’h ehanaz he dioada. (45) Ha Jesus a lavaraz : Piou hen deuz touchet ouzin ? Hag evel ma nac’he an holl, Per hag ar re a oa ganthan a lavaraz : Mestr, ar bobl a zo en-dro d’id hag a wask ac’hanoud ; hag e leverez : Piou hen deuz touchet ouzin ? (46) Mes Jesus a lavaraz : Unan-benag hen deuz touchet ouzin ; rag anavezet em euz ez euz eat eur vertuz e meaz ac’hanoun. (47) Ar vreg-se, o velet ne oa ket bet kuzet kement-man diouthan, a zeuaz en eur grena, hag oc’h eh em deurel d’he dreid, e tiscleriaz dirag an holl, perag he doa touchet diouthan, ha penaos e oa bet pareet dioc’h-tu. (48) Ha Jesus a lavaraz dezhi : Va merc’h, kemer courach, da feiz hen deuz da iac’heet ; kea en peoc’h.\n(49) E-pad ma oa c’hoas o komz, e teuaz unan euz a di chef ar sinagog, hag a lavaraz dezhan : Da verc’h a zo maro ; na choum ken da skuiza ar Mestr. (50) Mes Jesus, o veza klevet kement-se, a lavaraz da Jaïrus : N’az pe ket a aoun ; n’ec’h euz nemed credi, ha da verc’h a vezo iac’heet. (51) Ha pa oe deuet en ti, na lezaz den da antren nemed Per, Jakes ha Ian, ha tad ha mam ar plac’h yaouank. (52) Hag an holl a wele hag a hirvoude abalamour dezhi ; mes Jesus a lavaraz : Na welit ket ; n’ed eo ket maro, mes kousket hepken. (53) Hag e reant goab anezhan, o veza ma ouient e oa maro. (54) Mes, goude m’hen doa kasset anezhe holl er meaz, e crogaz en he dorn, hag e lavaraz a vouez huel : Bugel, sav alese. (55) Hag he ene a zeuaz a-nevez enhi ; sevel a\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/136&oldid=125229 »\nKemmoù diwezhañ degaset d'ar bajenn-mañ d'an 9 Eos 2018, da 11:11.


Pajenn:Al Lae - Bilzic.djvu/135 - Wikimammenn\nPajenn:Al Lae - Bilzic.djvu/135\nme ’gred d’in penôs Herve Yann ne oa ket bet beteg ar chapel : spontet eo bet marvad gant eur c’hornandon pe eun teusk bennak war an hent. Met arabad eo d’ec’h lavaret ze d’ean, findaonet !…\n— Oh ! ya, evel ma lavar Jarlig, ar zent koz a zo aet o brud e kas. Re neve a zo deut gant an ôtrou person, sent Leonarded : santez Mari-Madelen, santez Mari Ejiptianez, sant Minigourdin, sant Yann dibenn-eost, sant Anton, ha me ’oâr ped a re all…\n— Sant Anton, oh ! oh !… Hennez, lavaret n’eus forz petra. a zo eur sant mat, tad-koz ar moc’h lart, paeron an ôtrou person, eme Ber Vourel.\n— Paeron an ôtrou person ?…\n— Ya, ya, Anton eo e hano badeiant.\n— Ah ! ah ! Anton !…\nDarn a vousc’hoarze.\n— Ne oa ket eul Leonard, marvad, an ôtrou sant Anton.\n— Me ’ra forz, eme Ber, me ’ra forz eus a belec’h e oa ginidik.\n— Eur sant mat meurbed, mat ral, hennez ! eme ar Paluter. Hini all gwelloc’h, tad ar gwadigennou, ar silzig hag ar rost-kandadenn .\n— Ha n’ankouait ket, mar plich ganec’h, an anduilh ! eme Saïg Fanch Lar, pehini a oa gwall douget d’e gof.\n— Ha penôs, a gav d’ec’h, e vefe levene e kalon hon zent koz ? Dilezet int gant an holl : pedenn ebet ne zav beteg enne. Piou a brof d’ê ?… Den !… Na lin, na kudenn neud, na bechenn amann, na vi, na pesk ne ve kinniget d’ê. Hag e fell d’ec’h penôs e teufent, eun devez a vo, da rei skoazell ha dorn d’ec’h en ho poaniou pe en ho trubuilhou ?\nEvel-se e komzas ar C’habon Bras, selaouet gant an holl evel eur prezeger, eun den a skiant-vat.\nHa Bilzig hag ar bôtred all a zigore o ginou, evel ginaoueien ma oant, dinik eun hevelep prezeger.\n— Setu aman, emean, sant Kirek, patron hon farroz ! Hen\n↑ Rost-kandadenn, fibres du lard dont on a extrait la graisse qui fait le saindoux.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/135&oldid=160056 »\nKemmoù diwezhañ degaset d'ar bajenn-mañ d'an 25 Ebr 2020, da 10:52.


Ate (doueez) - Wikipedia\nUr pennad Ate zo ivez.\nAte (Ἄτη / Atê e gregach) zo un doueez e relijion Hellaz kozh, arouez ar Follentez hag an Trelaterezh.\nHervez Homeros e oa merc'h henañ Zeus, ha c'hoarezed he deus, al Litezed. Hervez Hesiodos e oa merc'h da Eris, doueez an Dizemglev a voe ganet e deroù ar bed.\nBrudet eo da vezañ kollet Zeus e-unan, war urzh Hera: pa gemenn an doue meur e vo un haroz eus e wad (hag a vo Herakles) da vezañ ganet, hag e reno war ar broioù amezek, e voe lakaet gant Hera d'en touiñ ruz.\nGoude e hasto Hera lakaat Eurystheüs da vezañ ganet; hennezh a oa mab da Sthenelos, ha dre-se diskennad d'an doue meur. Pa gomprenas e oa bet louzet e tapas krog e blev Ate, hag e skoas anezhi e-maez Olympos, ha berz dezhi tostaat ken.\nAlgea (Algos) • Amfiloged • Androktasied • Ate • Disnomia • Fonoi • Geras • Hismined • Horkos • Lete • Limos • Mac'hed • Moros • Momo • Neikeed • Ponos • Pseudologoi •\nAdtapet diwar « https://br.wikipedia.org/w/index.php?title=Ate_(doueez)&oldid=1859364 »\nKemmoù diwezhañ degaset d'ar bajenn-mañ d'an 30 Kzu 2019, da 15:25.


Buhez ar Sent/1912/Magloar - Wikimammenn\nBuhez ar Sent/1912/Magloar\n◄ Bonavantur Potenza Magloar Milio ►\nMes dont a reas buhan da gazout ar garg-ze, ha goude bezan roët e gador da zant Budok, en em dennas en enezennou a oa stag ouz e eskopti, evit gallout bevan eno pell diouz trouz ar bed. Eur Breizad galloudus ha pinvidik, e hano Loieskon, a oa perc’hen ter eus an enezennou-ze. Seiz via so e oa klanv gant al lorgnez. Goude bezan klasket louzeier a-gle hag a-zeou, o welet ne wellae tamm, en em erbedas ouz sant Magloar. An eskob santel, dre e bedennou hag e ouiziegez, a deuas a benn d’e barean. Loieskon, evit diskouez e anaoudegez vat, a roas d’ezan an hanter eus enezen Serk hag a viras an hanter-all. Neuze e c’hoarvezas eun neventi souezus. Lapoused an enezen ha pesked an ôchou a ’n em dennas holl en tachen ar zant. Loieskon, hag en devoa « aour hag arc’hant, mevelien ha plac’hed, kezeg ha loened-korn, douarou edek ha gwiniennou zoken, » ne reas ket kalz a van evit gwelet ar c’holl-ze o c’hoarvezout gantan ; mes e wreg, hag a oa eur plac’h tost, a reas d’ezan tennan digant Magloar e dachen ha rei d’ezan eben. Kerkent al lapoused hag ar pesked a yeas da heul ar zant. O welet kement-se, Loieskon, den a spered hag a galon, a roas an enezen a-bez da Vagloar, daoust da glemmou e wreg. Heman a zavas neuze enni eur manati kaer elec’h ma chômas betek e varo.\nHa setu ar bôtred, lorc’h enne, o tiskenn d’ar red d’ar porz-mor. Kaout a reont eno eul lestr koz, mat da netra, hag a oa bet jachet war ar bili. Pignal a rejont ebarz, da c’hoari ; redek a rênt eus an eil penn d’egile hag ober a rênt sin da roenvi. Hogen, en devez-ze e oa reverdi bras. Ar mor a deue warneze, hag i oa ken troet da c’hoari, ma ne dolent ket plê. En eun tol, eun tarz a deuas a zibradas al lestr, hag a gasas anezan, bugale hag all, etrezek ar mor don. A drugare Doue, an avel a oa sioul hag a gasas aneze, hep droug ebet, war ôchou Bro-C’hall. Douaran rejont en eur c’harter ha ne oa ket a gernez ennan. Pa lavaras ar vugale pebez paourente oa en manati Serk, e oe karget d’eze o lestr a vleud hag a ed. Dizrei rejont d’ar gêr ; tri devez o devoa laket d’ober o zro. Kement a aluzennou a oa deut gante, ma renkas c’houec’h koublad ejenned dont da gerc’hat aneze d’ar porz-mor.\nAdtapet diwar « https://br.wikisource.org/w/index.php?title=Buhez_ar_Sent/1912/Magloar&oldid=35689 »\nKemmoù diwezhañ degaset d'ar bajenn-mañ d'an 21 Mae 2012, da 08:03.


Mae | 2016 | Soubenn ar geek\nDielloù evit Mae, 2016\nN’eus ket a garantez eürus\nPosted in Levrioù with tags Breizh, brezel, familh, Frañs, Istor, karantez, labour, XXvet kantved on Mae 30, 2016 by geekezig\nRomant Goulc’han Kervella a zo ur romant a lak ar gaoz war un istor karantez met war an Istor dreist-holl. Tremen a ra un darn eus an darvoudoù dezrevellet kostez enez Molenez, e 1914, ha deskrivet e vez dre ar munud labour ha buhez ar vezhinaerien. Santet e vez en deus ar skrivagner klasket ur bern titouroù ral ha dedennus war an dodenn-se.\nAn istor karantez, etre daou baotr yaouank, a zo plijus ivez met buan eo falc’het o darempred evit kas ar baotred d’ar brezel. Ur prantad heverk eo a brezel bed kentañ evel-just hag en deus merket ur bern tud e Breizh, ouzhpenn da-se. Dedennus em boa kavet ivez al lodenn-se met kalz re hir keñveriet gant ar peurrest. Goude ur mare e seblante start din krediñ e chomfe Jaig ken stag ouzh e garantez, gant an amzer o tremen (hag an dud o vervel tro-dro dezhañ). Un diouer a from pe plaset fall ar from a-benn ar fin (Fromet on bet muioc’h gant marv kenderv Jaig, Glaoda, eget gant tonkad ar c’houblad paotred da skouer) ? Un tamm gwan em boa kavet an displegadenn gant mamm Franz er fin ha klozet re vuan ar romant goude-se. Plijet en defe din lenn al lizheroù bet kaset gant Franz pe gouzout un tamm pezh a zo c’hoarvezet gant Jaig goude. Souezhet on da skouer ne vefe ket bet muioc’h a feulster e keñver an daou baotr (estreget feulster psikologel mamm Franz). Fin tout ar romant en doa lakaet ac’hanon da soñjal e Brokeback Mountain en un doare un tamm re splann ivez ^^. Dedennus spontus ‘m eus kavet N’eus ket a garantez eürus, ur gentel war buhez ar vezhinaerien hag hini ar soudarded e-pad ar brezel bed kentañ met blaz ar re nebeut eus tu an istor karantez, da vat! N’on ket bet dipitet neuze met o c’hortoz un dra bennak all e oan, moarvat!\nPlijout a ra din golo al levr ivez ha poent e vefe din sellet ouzh Finis terrae un deiz bennak, bet kuzuliet din gant ur c’helenner skol-veur pell ‘zo koulskoude! 😀\nEil priz Dazont ar Brezhoneg (F3 hag Ofis publik ar Brezhoneg) a oa aet gant ar romant-mañ, e rann ar al levrioù faltazi.\nRomant bet skrivet gant Goulc’han Kervella. Embannet gant Skol Vreizh, d’ar 16 a viz Du 2015.\nPosted in Levrioù bannoù-treset with tags Japan, krennarded, lise, manga on Mae 27, 2016 by geekezig\nPosted in Filmoù with tags azasadenn, beajiñ, bloavezhioù 60, Europa, labour, spiañ, XXvet kantved on Mae 22, 2016 by geekezig\nUr film spierezh o tremen e-pad ar brezel yen eo The Man From U.N.C.L.E. Ur spier eus ar c’h/KGB hag unan eus ar CIA a ranko kenlabourat evit paouez ur familh pinvidik da implij un arm nukleel nevez. Armoù nec’hus ha tasmantoù an naziegezh, setu un tamm rekipe ar re zrouk. Ha neuze? Dispac’h ebet en istor-mañ evel-just met kavet ‘m eus e yae mat-tre en-dro. Fentus eo an doare kevezerezh etre an daou spier, plijus-kenañ an aergelc’h (adlabouret eo bet ivez ar skeudennoù d’am meno evit reiñ un neuz “kozh” dezho, un drugar da sellet). Na plijus eo ivez gwelet tudenn Gaby, merc’h ur skiantour ha sañset da vezañ ur benveg hepken evit an daou spier, o vezañ, e fin ar gont, ken pouezus ha fin hag an daou baotr (ma n’eo ket muioc’h da vareoù zo!). Ur film birvilh ha spierezh mat evit ur familh a-bezh, n’eo ket eus ar speredekañ marteze met dudius, skañv hag hag etrevroadel, ar pezh a seblant ral din er mare-mañ. Hag un eil a vo?\nFilm sevenet gant Guy Ritchie. Rouantelezh-Unanet ha Stadoù-Unanet Amerika, 2015, 1e56.


(Adkaset eus GNU/Linux)\nUr reizhiad korvoiñ diazezet war UNIX eo Linux ha diskarg a wirioù dindan al lanvaz GPL. Krouet e oa bet e 1991 gant Linus Torvalds.\n2 Linux dindan al lañvaz GPL\n3 Handelvioù ar graoñell Linux\n4 Dezverkadurioù ar reizhiad Linux\n5 An dasparzhioù Linux\nE miz Eost 1991 e oa bet kemennet e newsgroup USENET "comp.os.minix" gant Linus Torvald, a oa d'ar c'houlz-se studier e skol-veur Helsinski, e raktres da zanzen ur reizhiad korvoiñ e vije bet gouest d'implijañ ar gwellañ ma c'hellje arc'hwelioù liespoellad ("multitask functions") ar c'hewerier 386 ergrafet gant INTEL. Un emboellad e oa nemetken evitañ hep dezevout en un dazont kenwerzhel.\nPezh a felle da Linus Torvald e oa reiñ da arveriaded ar reizhiad Minix ur reizhiad digonus. Ur reizhiad UNIX e oa Minix d'ar c'houlz-se skrivet gant Andy Tanen Baum. Deskrivet e oa e reizhiad-eñ gant Linus Torvald evel-hen : "Gwelloc'h Minix eget Minix".\nAn handelv kentañ e oa an hini 0.01 e miz Eost 1991 rustennus an tamm anezhañ. Un nebeut tarzhoù a oa dezhañ nemetken hag e ranked kempunañ anezhañ dindan Minix. Abaoe ez'eus bet kantadoù a zanzenerien o skoazellañ Linus Torvald dre ar genrouedad.\nEvel-se e oa bet lakaet war-wel un doare nevez da zanzen meziantoù.\nGant an doare-se da zanzen, ne vez aozadur ebet oc'h evezhiañ al labourioù. Un den a zo kiriek d'un erbar hag ez'eus tud all o kemer perzh da skrivadeg boneg ar goulevioù.\nLinux dindan al lañvaz GPLAozañ\nLinus Torvald 'ni eo a zo kiriek d'ar graoñell Linux hag e vez ouzhpenn o tivizañ a-zivout dasparzhañ an tarzhoù. Evit komz louer, dindan giriegezh un den e vez pep parzh ar graoñell (reizhiad ar restroù, ardeiñ ar memor, [[sturioù...) hemañ o kreizennañ danzenadegoù kantadoù a zanzenerien hag o kas anezhe da heul da Linus Torvald evit ma o c'henstagfe e-barzh kraoñell Linux. Arveret e vez an doare-se da labourat evit danzenadeg pep goulev mavek (pe programm talvoudek) Linux.\nPerc'hentiezh Linus Torvald ha pep hini en deus kemer perzh en danzenadeg eo Linux hogen ar boneg tarzh hag ar boneg daouredel a zo dasparzhet diskarg ha digoust dindan al lañvaz GPL (GNU Public Licence). Hervez al lañvaz-se e c'hell pep implijer ober diskarg gant ar c'henderc'h betek kenwerzhañ anezhañ.\nKoulskoude e rank pep daskemmadur bezañ lakaet hegerz diskarg ha digoust d'an holl er bed, pezh a ziogel padelezh meziantoù diskarg a wirioù.\nHandelvioù ar graoñell LinuxAozañ\nN'eo ket ken Linux e stad "Bêta-arnod" abaoe an handelv 1.0 ar 14 a viz Meurzh 1994. Reoliet e oa bet ar bugoù bep ma veze an danzen o vont war-raok.\nKendiviz an niveriñ d'an handelvioù Linux a zo : x.y.z\nGant an niveriñ-se e vez ampar "y" pa vez un handelv e "Bêta-arnod" ha par pa vez un handelv stabil. Azvuiadet e vez "z" pa vezer o reizhañ ur bug.\nE miz Genver 2004 e oa an handelv stabil an hini 2.6.0. An handelv "Bêta-arnod" a oa bet war-lerc'h e oa an hini 2.7 neuze. Hag an hini stabil a oa o heuliañ : 2.8.\nDezverkadurioù ar reizhiad LinuxAozañ\n> Ur reizhiad liespoellad eo. Eleze eo gouest da verañ (d'ardeiñ) lies poellad en ur predad (lies arload a c'hell bezañ loc'het war un dro hep ma vefe unan o tizhout ar re all).\n> Ur reizhiad liesarveriad eo. Eleze e c'hell lies arveriad labourat war an urzhiataer war un dro.\n> Ur reizhiad liessavenn eo ouzhpenn. Eleze e c'hell arc'hwellañ (pe mont en dro) war meur a rizh kewerieroù, evel : Intel, Compaq, Alpha, SunSPARC, PowerPC, MAC .....\n> Ardeiñ dialuskel sturioù an trobarzhelloù. Karget e vez ar molladoù er vemor pa vez ezhomm nemetken.\n> Kempleg eo diouzh ar skoueriegezh POSIX.\n> Keverlec'h eo gant UNIX system V (AT&T) ha BSD evit pezh a sell ouzh an tarzhoù.\n> En araez eo da c'housoliñ ar skoueriegezh ISO 9660 (CD-ROM).\n> En araez eo da c'housoliñ lies reizhiad restroù evel Windows 9.x, pe Macintosh da lenn nemetken.\n> Gant an areg C e vez danzeet tarzhioù ar reizhiad Linux peurvuiañ evel ma vez graet evit ar reizhiad UNIX. Arveret e vez ivez a-wechoù an areg C++.\nAn dasparzhioù LinuxAozañ\nDasparzhet e vez ar reizhiad Linux gant meur a gumuniezh stlenneg ha meur a embregerezh.\nBez 'e vez kavet en un dasparzh Linux ar graoñell, ar mezarc'hioù, ar sturioù, ar goulevioù mavek sternañ gant ouzhpenn meziantoù mavek a bep seurt (meziantoù burevek, c'hoarioù, maziantoù danzen....) dindan stumm ur bakadenn peurvuiañ (ha restroù "~.rpm").\nSetu un nebeut dasparzhoù :\nSlackware : danzeet gant ur gumuniezh stlenneg e oa an hini kentañ o lakaat Linux da vezañ anavezet gant kalz a dud. Lec'hienn : Dasparzh Slakware\nDebian GNU/Linux : Un dasparzh nann kenwerzhel eo a zo e bal danzen ur reizhiad a berzhded uhel. E ventrezh pakañ dezhañ e vez arveret evit dasparzhañ e reizhiad. Danzen Debian a vez graet dre ar genrouedad evel ma vez graet evit kraoñell Linux. Lec'hienn : Dasparzh Debian\nMandrake : Diazezet war an dasparzh Red Hat eo Mandrake. Danzeet e oa bet gant an dasparzh-se binvioù ardeiñ dibar. Lec'hienn : Dasparzh Mandrake na vez ket ken eus al liamm Deuet eo Mandrake da vezan Mandriva : Dasparzh Mandriva Lakaet eo bet e Brezhoneg.\nRed Hat ha Fedora : An dasparzh-se 'ni e oa e oa bet digaset gantañ ar c'heal pakadenn. Gant ur bakadenn e vez kavet ur meziant a-gevret gant e deulioù dafariñ ha gant pep meziant mavek arveret da sternañ, da zisternañ ar reizhiad pe d'ober an hizivaat. Adkemeret e oa bet ar meiziad-se gant dasparzhoù all abaoe.\nGant an dasparzh-se e vez deroet binvioù sternañ ha kefluniañ didres a implijer e mod kevreget pe e mod nodoù.\nAn hendelv digoust eus Red Hat eo Fedora diorreet gant ur gumuniezh danzenerien.\nLec'hienn : Dasparzh Red Hat\nSuSE : Diazezet e penn kentañ war an dasparzh Slackware eo anavezet an dasparzh SuSE evit bezañ solius, danzeet e bro Alamagn. E vinvioù merañ dezhañ en deus. Ar c'hevredad SuSE a oa bet adprenet gant Novell n'eus ket pell 'zo. Lec'hienn : SuSE dasparzhet gant Novell\nUbuntu : Diazezet war Debian un handelv e brezhoneg eus an dasparzh-se a zo o vezañ danzeet. Lec'hienn : lec'hienn etrebroadel Ubuntu\nLec'hienn divyezhek o komz eus Linux e brezhoneg\nAdtapet diwar « https://br.wikipedia.org/w/index.php?title=Linux&oldid=1650590 »\nDernière modification le 30 Mez 2015, à 17:26\nKemmoù diwezhañ degaset d'ar bajenn-mañ d'an 30 Mez 2015, da 17:26.


kaner ha sonaozer breizhat\nDenez Prigent e Gouelioù-Meur Kerne 2014.\n17 a viz C'hwevrer 1966\nLisa Gerrard, Mari Boine, Yanka Rupkina, Louise Ebrel\nDenez Prigent, ganet d'ar 17 a viz C'hwevrer 1966 e Brest, a zo kaner ha sonaozer breizhat. Pevarzek vloaz e oa pa zeskas kan-ha-diskan gant Alain Leclère ha daou vloaz war lec'h e kanent gwerzioù ha kan-ha-diskan o daou er festoù-noz. Krog e oa da ganañ e gouelioù ha festoù-noz pa oa 16 vloaz. Deuet eo da vezañ brudet o kanañ kanoù hengounel a cappella, ha war-lerc'h en deus krouet un doare sonerezh nevez a vesk komzoù brezhonek ha sonerezh elektronek. Enrollet en deus peder fladenn e studio hag unan live.\n1 Ur c'haner hengounel a-vremañ\n1.1 Bugaleaj, abadennoù kentañ\n1.2 Ur bladenn gentañ a cappella\n1.3 An emgav gant ar sonerezh elektronek\n1.4 Ur fulenn aour\n1.5 War an hent-eon\n1.6 Sarac'h, an distro d'an natur\n1.7 Pladenn nevez\n2 Temoù stankañ\n2.1 Breizh hag an natur\n2.2 An direizhded, ar c'hleñved, ar marv\n5.1 Liammoù liesmedia\n5.2 Liammoù diavaez all\nUr c'haner hengounel a-vremañAozañ\nBugaleaj, abadennoù kentañAozañ\nE-pad ar sizhun e veve Denez Prigent e ti e dad er Releg-Kerhuon. Mont a rae da di e vamm-gozh d'an dibenn-sizhun, da Santeg. E dad, kelenner er c'hentañ derez, a save anezhañ e galleg daoust ma komze brezhoneg flour, peogwir ne gave ket dezhañ e vije ur yezh talvoudus d'e vab. Gant e vamm-gozh e tizoloas Denez ar brezhoneg, ur yezh heson gant an natur, ha doare an dud eus ar mare-se da droadañ kanaouennoù e pep tro, . Erruet el lise Kerichen, e Brest, e kave gwelloc'h Denez selaou kanoù enrollet gantañ e-pad festoù-noz kentoc'h evit ar sonioù diouzh ar c'hiz..\nPevarzek vloaz e oa Denez pa zeskas kan-ha-diskan gant Alain Leclère. Daou vloaz war-lerc'h e kanent o-daou er festoù-noz. Mont a reas ar maout gantañ e Kan ar Bobl meur a wech : priz kan-ha-diskan e 1987, priz ar c'han nevez e 1988 ha priz ar c'han hengounel e 1990. E 1988 ez eas Denez war ar vicher a gelenner brezhoneg e Karaez.\nD'ar mare-se e veze pedet da ganañ e gouelioù sonerezh hengounel evel les Tombées de la Nuit hag ar festival Interceltique de Lorient. Ti-kêr Roazhon, gevellet e 1991 gant Alma-Ata (Almaty), kêr vrasañ Kazakhstan, a ginnig dezhañ mont da ganañ e gouel Voice of Asia, a dremen eno. Souezhet gant ar bedadenn-se e skriv Denez ar ganaouenn fentus, Son Alma Ata, deuet er-maez war ar bladenn Sarac'h, a gont an istorig-se. Evit ar wech kentañ e kan Denez en ur vro estren. Dizoleiñ a ra ar bobl gazakh, a oa er mare-se e-barzh an URSS, evel ma oa ar bobl vreizhat e-barzh Bro-C'hall.\nE 1991 e roas Denez e zilez eus e bost kelenner evit mont da ganer a-vicher. En ur zastum komzoù kanoù hengounel e reas anaoudegezh gant Eugénie Ebrel, unan eus ar c'hoarezed Goadeg, a ro dezhañ komzoù Ti Eliz Iza. Divizout a ra he merc'h, Louise Ebrel, mont da ganañ gantañ war al leurenn..\nE 1992 eo pedet d'an Transmusicales e Roazhon. Kanañ a ra e-unan, a cappella, dirak tud na ouzont netra diwar-benn ar c'han e brezhoneg, ha daoust da se e ra berzh. War-lerc'h e lak harp ouzh e berzh er strollad Daouarn, en doa kanet e festoù-noz gantañ. Kanañ a ra e meur a abadenn : gouel Jazz Montreux, Francofolies, Midem, Printemps de Bourges, Coup de cœur francophone (Kebek), gouel Mittel Europa, gouel Celtic Connexion (Bro-Skos), Expo '98 (Portugal), Eisteddfod (Kembre), hag all.\nUr bladenn gentañ a cappellaAozañ\nDenez gant Bagad Er Melinerion hag korollerien.\nE 1993 e teu er-maez e bladenn gentañ, Ar gouriz koar. Degas a ra koun an anv-mañ eus ar gourizioù koar er Barzaz Breiz : eno e vez implijet ar gouriz koar a ra teir gwech tro ur lec'h evel al lore a vo roet ma vo asantet ur goulenn pouezus-kenañ. Kavet e vez an arouez-se er ganaouenn Ur vag a Vontroulez : prometiñ a ra ur vaouez da Sant Yann-Vadezour reiñ dezhañ ur gouriz eus ar seurt-se ma saveteo he mab eus peñse ur vag.\nDaoust ma oa pal ar bladenn-se brudañ Denez Prigent muioc'h eget bezañ gwerzhet eo bet gwerzhet tost da 50 000 skourienn anezhañ. Hengounel eo al lodenn vrasañ eus ar c'hanaouennoù er bladenn-se, ha kanet a cappella. Bernez Tangi ha Denez Abernot, bet izili eus ar strollad Storlok, o deus skrivet Plac'h Landelo, Gwerz ar vezhinerien, ha Denez Prigent en deus skrivet Gwerz an aksidan.\nAl label Auvidis/Silex, deuet er-maez ar bladenn warnañ, ne bae ket ar c'haner. Dibab a ra Denez Barclay evit e bladennoù a zeu ha kas a ra Auvidis dirak al lez-varn. N'eo ket gwerzhet ar bladenn ken, met dalc'het eo an enrolladurioù gant Auvidis. Neuze e tiviz Denez adenrollañ anezhi penn-da-benn. Dont a ra er-maez ar bladenn nevez e 1996. Ne gaver ket Gwerz Penmarc’h, Deuit Ganin ha Son Marivonig war ar bladenn nevez ; en o lec'h emañ Ar bugel koar, Ar goulenn, Biskoazh kement all !, P'edon war bont an Naoned ha Tio, tio, ul luskell savet gant Germain Horellou. Evit ar c'homzoù, ne ra ket ken Denez gant reizhskrivadurioù hengounel met gant ar peurunvan.\nAn emgav gant ar sonerezh elektronekAozañ\nRave party e Breizh.\nDiwar ali e wreg ez a Denez d'ar rave party kentañ aozet e Roazhon, e 1993, daoust ma oa dezhañ rakvarnioù fall. Eno e tizolo ur sonerezh, evel hini Breizh, a ya war-dro an dañs, hag a ra gant ul lusk ha notennoù tost eus sonerezh hengounel Breizh. Neuze e soñj e c'hellfe implijañ anezhi da heul e gan.\nE 1995 e kemer perzh Denez Prigent e Dao Dezi. Kaset eo ar raktres-se gant Éric Mouquet, eus Deep Forest, ha Guilain Joncheray, evit ober gant sonerezh Breizh evel ma rae Deep Forest gant sonerezh Afrika, da lavarout eo, meskañ komzoù hengounel ha sonerezh elektronek. Michel Sanchez, an izili all eus Deep Forest, a zo perzh eus ar raktres-mañ, enrollet ha mesket gant Erwin Autrique. Kanañ a ra ivez Arnaud Maisonneuve, Manu Lann Huel ha Tri Yann war ar bladenn-se.\nUr fulenn aourAozañ\nIliz-Veur Sant-Kaourintin Kemper, unan eus al lec'hioù war hent an Tro Breizh.\nDont a ra e eil bladenn, Me 'zalc'h ennon ur fulenn aour, e 1997. Savet eo an holl gomzoù (nemet re Ar rannoù, tennet eus ar Barzaz Breiz) hag al lodenn vrasañ eus ar sonerezh gantañ, gant benvegioù hengounel ha sonioù elektronek. Danvez hengounel ar gwerz a vez kavet er c'homzoù : an direizhded, ar c'hleñved, ar marv. E trouz ar gêr, diwar du artifisiel ar buhez e kêr, hag An hentoù adkavet, diwar amzer nevez an Tro Breizh, a zo e ganioù kentañ diwar-benn Breizh, e sevenadur hag e zarempred gant an natur.\nEvit dibab ar sonioù elektronek ez a Denez war-dro Arnaud Rebotini, a ziskouez dezhañ e bladennoù. Al lodenn vrasañ eus ar sonioù dibabat gant Denez zo sonioù jungle peogwir e gav dezhañ ez a mat o zempo, peurliesañ 160-170 bpm, gant ar c'han breizhad. Evit al lodenn brasañ eus ar c'hanioù eo enrollet ar c'han da gentañ, ha lakaet ar sonioù elektronek war-lec'h. Hervez Denez Prigent eo al labour-se keñver hag hini Alan Stivell er bloavezioù 70 pa gemeske sonerezh hengounel ar vro hag ar Rock :\n« Ar folklor zo ar marv. Abalamour da sonerien evel Alan Stivell, o deus komprenet buan akademiañ sonerezh Breizh a vefe kondaoniñ anezhi dizale, eo eoriet bremañ er vuhez pemdez penn-da-benn. Trawalc'h eo mont d'ur fest-noz bennaket evit kompren n'omp ket o kempenn un tan o vervel. Gant ar bladenn-mañ em boa c'hoant diskouez ar sell war ar bed a c'hell ur Breizhad kaout hiziv. »\nN'eo ket an holl o doa karet ar bladenn gentañ a-du gant ar sonioù elektronek en eil bladenn, met hervez Denez Prigent eo an dalc'h chom fidel d'an tu diventad ar c'han breizhat. En ur ganañ ur gwerz e rank ar c'haner dreist-holl treuzkas puilhentez ar c'han, hag evit-se chom hep heuliañ ur mentad, met er c'hontrol, paouez p'eo poent ober. Hervez Denez Prigent ez a ur gwerz mentadet d'ur « ganaouenn », met naturel eo ur sonerezh elektronek gant ur gwerz kanet evel ma rank bezañ kanet. Pouezus eo dezhañ ivez distagadur hengounel ar brezhoneg, gant an dibril, un r ruliet ne vez implijet nemet e brezhoneg kanet. Pouezus eo ivez dezhañ chom fidel da reolennoù hengounel ar gwerz, gant komzoù hir-tre alies ha ne vez enrollet nemet un tamm anezho, ha d'e demoù diamzer. Abalamour da se n'e c'hell ket mont ar gwerz, kanet abaoe ar Vvet kanvet, e-maez a c'hiz. Bezañ fidel d'an hengoun ne sinifi ket skoachañ ; er c'hontrol, hervez Denez eo ober war-dro sevenadur Breizh dre vont diouzh ar sonerezh elektronek un doare d'en em zigeriñ d'ar sevenadurioù all.\nSevel a ra Denez Prigent gwerzennoù eizh gant, peurliesañ, un dambaouez en e greiz. Ne skriv ket nemet e brezhoneg, ur yezh, hervezañ, a zalc'h e du sakr, e kontrol d'ar galleg. Setu perak ne c'heller ket Denez treiñ kanioù zo e galleg.\nE 1998 e kemer perzh e abadenn Alan Simon, Excalibur, la légende des Celtes, gant Roger Hodgson (kaner ar strollad Supertramp), Angelo Branduardi ha Didier Lockwood.\nWar an hent-eonAozañ\nUn erv pa vez izel ar mor.\nE 2000 e teu er-maez ur bladenn nevez anvet Irvi. Kontañ a ra ar c'han Hent-eon, war ar bladenn-se, istor ur paotr eus Leskon a garfe bezañ interret en un erv evit bezañ beilhet gant an natur. Kavet e vez an arouez-mañ eus ul liamm etre daou ved, etre ar vuhez hag ar marv, e Daouzek huñvre : er c'han-se ez a seizh spered koll gant gwiskoù kig […] a-rigenn gant an erv.\nAn holl gomzoù a zo skrivet gant Denez Prigent, evel re Me 'zalc'h ennon ur fulenn aour, nemet re E ti Eliz Iza, war ar bladenn vonus. Al lodenn vrasañ eus ar sonioù a zo savet gantañ ivez, a vesk benvegioù hengounel ha sonioù elektronek. Ne glever ket ar re-se kerkoulz hag en araok ; neuze e seblant Irvi nebeutoc'h jungle ha muioc'h new age. E touesk ar sonerien e vez kavet ar jazzman Louis Sclavis, ar soner rebed Valentin Clastrier, hag ar soner uilleann pipes Davy Spillane.\nEvit ar wech kentañ e klever komzoù e galleg en ur bladenn Denez Prigent. Lavaret int gant Bertrand Cantat e Daouzek huñvre, ur c'han a ro soñj eus an daouzek rann a vez kavet e-barzh Ar rannoù. Kanañ a ra ivez Lisa Gerrard, kanerez Dead Can Dance, er c'han Gortoz a ran, dibabet gant Ridley Scott evit arvest diwezhañ e film Black Hawk Down.\nSeniñ a ra ar bagad Kemper da heul Denez Prigent war E trouz ar gêr hag Ar sonerien du, ur gwerz diwar-benn mojenn ur soner biniou hag un talabarder tapet gant an archourien, a glaske laeron. Krouget eo bet an daou hag interet e Pont-'n-Abad, araok ma voent kavet digablus. Hiziv e vez o bez ul lec'h perc'herinded. E istor Denez Prigent e kroug an archerien ar sonerien evit ne rankint ket lavarout o deus laosket al laeron tec'hel. Kontañ a ra ma roe an dud speredet-mat eus ar mare-se ur brud fall d'ar sonerezh fest.\nAnvet eo bet Irvi d'ar Victoires de la Musique e 2001.\nGoude ul lodenn sonadegoù e sav Denez Prigent ur bladenn, Live Holl a-gevret !, enrollet e-pad Emvod ar Gelted en Oriant e miz Eost 2001, gant bagad Roñsed-Mor Lokoal-Mendon.\nSarac'h, an distro d'an naturAozañ\nKêr Roazhon, ma felle da zDenez Prigent kuitaat.\nE 2003 e teu er-maez ar bladenn Sarac'h. Warni e kan Lisa Gerrard, Yanka Rupkina, Karen Matheson, hag ar ganerez sami Mari Boine. C'hoari a ra ar soner bouzouki Dónal Lunny, ar soner oud Nabil Khalidi hag ar soner violoñs Farhad Bouallagi. Daoust ma kaver sonioù elektroek war ar bladenn-se e klever kentoc'h benvegioù hengounel.\nE penn ar bladenn-se ez eus daou gan hengounel kanet : An hini a garan, a-zaouioù gant Lisa Gerrard, hag E garnison !, a-zaouioù gant Louise Ebrel, he doa kanet gant Denez dija. Dont a ra er-maez ivez war Sara'h daou gan skrivet e 1991, Son Alma Ata hag Ar gwez-sapin.\nEr c'hontrel d'ar bladennoù all e skriv Denez Prigent diwar e benn-heñ e Sarac'h. E N'eus forzh… e lavar pegen pouezhus eo ar c'han, a zalc'h anezhañ da vont war-raok er vuhez (« leskiñ a ra va zan atav »). Adkemer a ra ur werzenn en-doa implijet dija en E trouz ar gêr, a ziverr e doare bevañ : « n'eus ket un deiz na ganfen ket ». E Dispi e kaver ur sell pesimist-tre ouzh stad sevenadur Breizh hag hini ar brezhoneg.\nNatur Aodoù-an-Arvor adkavet gant Denez Prigent.\nEr c'han Sarac'h e kaver kredennoù bouezhusañ Denez Prigent. Kontañ a ra penaos eo deuet en-dro d'an natur. Bevañ a rae e Roazhon, e-kichen ur straed bras, hag atav e kleve trouz ar c'hirri-tan. Divizet en-deus neuze prenañ un ti e-kichen Lannuon (Aodoù-an-Arvor). Eno e adtizolo didrouz an natur, e lec'h ne glever nemet sarac'h an avel en delioù. Abalamaour da se e soñj Denez Prigent e vez lakaet an dud d'en em serriñ en o zi e-tal o skrammoù gant ar modernaat.\nE 2004 ez a da Sarac'h « grand prix du disque » an Télégramme. Hervez Gilles Servat, en-deus roet ar priz, eo Denez Prigent « un arzour divinadellek eus nevezadur ar c'homz brezhonek hag enklaskoù sonerezhioù nevez ».\nGoude se en-deus kanet Denez Prigent war leurennoù evel ar Stade de France (e-pad Gouel Sant Padrig), ar Paléo Festival Nyon (Suis), Bercy, ar Rencontres Trans Musicales e Sina, teatr kêr Paris, Gouel an Erer Kozh (leurenn vras), ar Casino de Paris, teatr Rozrywki e Polonia, ar Simmen Festival (Alamagn), e Tenerife (Inizi Kanari) ha n'eus ket pell 'zo e La Halle au Château e Délemont (Bro Suisse).\nE-pad e c’hannadegoù diwezhañ en deus kinniget kanioù nevez, evel Ar binious skornet, ur plinn, Eostig ker chagrin, ur valsenn, ha Krediñ ’raen. Emañ bremañ, e 2010, o sevel ur bladenn nevez.\nBreizh hag an naturAozañ\nTachennoù bet adlodennet : ne weler nemet gwez draenek.\nHervez Denez Prigent eo ken pouezhus diwall d'an natur ha doujañ an hengounioù. Er c'han An hentoù adkavet e ra gourc'hemennoù d'ar baleerien a gerzh e Breizh en ur ganañ. E memes tro en-deus keuz « n'ez eus plas bremañ, siwazh, nemet d'an otoioù ».\nEr memes mod, en Ar gwez-sapin e komz diwar-benn an tachennoù bet adlodennet, peogwir e weler bremañ gwez draenek e pep lec'h, e plas gwez Breizh. Sevel a ra ar memes liamm : « An neb a zo bet lakaet da zisoñjal e gultur / erruiñ a ra un deiz e tisoñj ivez e natur ».\nTud a-enep an organegoù daskemmet o genoù.\nKontañ a ra Denez Prigent an droug-bezañ a zo dezhañ da vevañ e kêr er c'hanioù E trouz ar gêr, fin ar bed e dibenn dezhañ, ha Melezourioù-glav, ma kav ennañ spi en dra naturel ziwezhañ : ar glav. Pa ne gav ket an natur en-dro dezhañ e talc'h anezhi en e eñvor (Kereñvor). Er fin ez en-dro da vevañ war ar maez, evel m'eo kontet e Sarac'h.\nE Hent-eon e vez kavet tem an natur er marv. Goulenn a ra ar c'honter bezañ interret en un hent-eon evit bezan lusket peurbadel gant ar chal hang an dichal, beilhet gant e familh gwir : ar glav, al lapoused, an avel, ar mor.\nUn doare all da zoujañ an natur a gaver e Geotenn ar marv, ur c'han a-enep implij organegoù daskemmet o genoù el labour-douar. Hervezañ e vefe dister kanañ e brezhoneg war un douar dinaturet gant « geotenn ar marv » hadet gant ar re o deus « cheñchet hep tamm keuz ebet pezh ne c'helle ket bout cheñchet ».\nAn direizhded, ar c'hleñved, ar marvAozañ\nUn uzin e Copşa Mică.\nDa heul hengoun ar gwerz e sav Denez Prigent komzoù diwar-benn an degouezhadennoù drouk gwelet pe klevet gantañ e-pad beajoù pe pennadoù-kaoz, pe er mediaoù. Kontañ a ra An droug-red epidemiezh Ebola e Zair. Un den, goude bezañ gwelet an holl o vervel en-dro dezhañ, a lazh ur vaouez kozh, alegorienn ar c'hleñved. Labouradeg metal Sometra, e Copşa Mică (Roumania) eo sujed Copsa Mica. Saotrus-kenañ eo an uzin-se, met an implijer nemetañ er gêr-se eo, pe dost. Neuze ez a ar re yaouank, evit gallout bevañ, da labourat d'ar forn-uhel a lazh anezho goustad. E Gwerz Kiev eo kontet an Holodomor, an naon du e Kiev er bloavezhioù 1930, en-deus lazhet pevar milion a dud.\nEn Ur fulenn aour eo kontet istor ur plac'h yaouank gwerzhet eus ar Filipinez gant he zud evit mont da c'hast. C'hoarvezout a ra un dra heñvel e-barzh A-dreñv va zi d'ur plac'h a 13 vloaz roet d'ur gwaz e dimeziñ. Gouelañ a ra war ar wezenn plantet ganti. Dougen a ra ar wezenn-se frouezh kaer ha saourek. Krouget he deus he gwaz, he mamm-gaer hag he zud warni.\nSevel a ra Denez Prigent kanaouennoù diwar temoù bras ar politikerezh etrevroadel ivez. Kontañ a ra An iliz ruz lazhadeg 2 000 den en un iliz e Nyarubuyé (Rwanda) : « Troc'het ar pennoù didruez / Evel ma falc'her ed en hañvezh ». Tud all a vez lazhet er c'han Ar chas ruz, diwar aloubadeg Tibet gant Sina : estreget tud a lazh ar « chas ruz », o sevenadur ivez.\nE daou gan ez eus kaoz eus bugale bet lazhet. Kontañ a ra Ar wezenn-dar politikerezh digresk ar poblañs en India. Lazhet ez eus bet bugale, merc'hed e penn kentañ, abalamour d'ar politikerezh-se. Ar vamm lazherez a zo istor ur vaouez a lazh he daouzek merc'h kentañ a-raok bezañ lazhet gant an drizekvet, a chom bev daoust ma klask he mamm he lazhañ evit veñjañ ar merc'hed all.\n1994 : Ha Daouarn (kasedig)\n1996 : Ar Gouriz Koar\n2011 : Denez Best Of\n2015 : Ul liorzh vurzudhus : An enchanting garden\nKemeret en deus perzh ivez en abadennoù-mañ:\n1995 : Dao Dezi - EMI. Kanañ a ra Hébrides, Ti Eliz Iza hag An tri breur.\n1998 : Excalibur (krouet gant Alan Simon). Kanañ a ra Denez Prigent Davet ar Baradoz.\n1998, 2003, 2005 : Festival Interceltique de Lorient.\n2001 : Gouel an Erer Kozh\n2001, 2002 : Gouelioù-Meur Kerne\n2002 : Dibabet eo Gortoz a ran gant Ridley Scott evit Black Hawk Down\n2002 : Sonerezh ar film L'Odyssée de l'espèce - Universal. Sevel a ra Denez Prigent Au bout du monde ha Migration gant Yvan Cassar.\n2004, 2005 : Celtica en Naoned.\n2005 : Gouel Sant Padrig e Bercy.\n2008 : Nuit Interceltique er Stad Hent an Oriant, e Roazhon.\nSellet er Wikimammenn : Denez Prigent.\nPerzhioù eus e abadennoù : Gouel an Erer Kozh (2001), Gouelioù Meur Kerne (2001), Festival Interceltique de Lorient (2003) ; Celtica (2005) : e-unan, gant David Pasquet, gant Louise Ebrel\nPennad-kaoz gwideo gant Anna Louarn e-pad Gouel an Erer Kozh (2001)\nAbadenn radio An divskouarn o nijal, e miz Kerzu 2003, pa eo deuet Sarac'h er-maez\n(fr) Pennadoù-kaoz gwideo evit SkinwelWeb (tele An Tour Tan) goude m'en-doa kanet : Celtica (2004), Gouel Sant Padrig Bercy (2005), Celtica (2005)\nLiammoù diavaez allAozañ\n(en) Denez Prigent war MusicBrainz\n↑ 1,0 1,1 ha1,2 (fr) Frédéric Jambon, Denez Prigent. "Sarac'h" : Grand Prix du Disque du Télégramme, Le Télégramme\n↑ 2,0 ha2,1 (fr) Jacme Gaudàs, Denez Prigent: Le Barde et la Jungle\n↑ (fr) Denez Prigent — Me 'zalc'h ennon ur fulenn aour, Les Inrockuptibles\n↑ 4,0 4,1 4,2 ha4,3 (fr) Denez Prigent, Gouel an Erer Gozh\n↑ 5,0 ha5,1 (fr) Biographie de Denez Prigent, Greatsong\n↑ 6,0 6,1 6,2 ha6,3 (fr) Benjamin MiNiMuM, Denez Prigent, Mondomix\n↑ (fr) Denez Prigent — sa biographie, Universal Music\n↑ 8,0 8,1 ha8,2 Pennad-kaoz gant Denez Prigent en abadenn An divskouarn o nijal, war Arvorig FM et Radio Kerne, lakaet war lec'hienn An Tour Tan e miz Kerzu 2003\n↑ 9,0 9,1 9,2 9,3 ha9,4 (fr) Stéphane Fougère, Denez Prigent — sur les chemins des lueurs d'espoir, Ethnotempos\n↑ (fr) Page 10 - Biographie de Denez Prigent - Le projet Dao Dezi\n↑ (fr) Alexis Bernier, Un breton dans la jungle. Denez Prigent mêle biniou et breakbeat : un album étonnant. Denez Prigent, Album: «Me'Zalc'h Ennon Ur Fulenn Aour», Rosebud/Barclay\n↑ Pennad-kaoz gant Denez Prigent hag Anna Louarn e-pad gouel an Erer Kozh(2001), An Tour Tan\n↑ 13,0 ha13,1 (fr) Sylvie Hamon, Stéphane Fougère, Didier Le Goff, Denez Prigent, Ethnotempos\n↑ (fr) Strollad aozerien, La musique bretonne : Histoire des sonneurs de tradition, Le Chasse-Marée, Douarnenez, 3 Meurzh 2003, 511 p. (ISBN 978-2903708672)\n↑ (fr) Newsletter 023 - janvier 2001, Mondomix\n↑ (fr) Stéphane Guihéneuf, [http://www.m-la-music.net/spip.php?article1280 Denez Prigent, M-la-music\n↑ (fr) Frédéric Jambon, Denez Prigent. L’axe reste le chant, Le Télégramme.\nAdtapet diwar « https://br.wikipedia.org/w/index.php?title=Denez_Prigent&oldid=1891370 »\nDernière modification le 4 Gen 2021, à 17:36\nKemmoù diwezhañ degaset d'ar bajenn-mañ d'an 4 Gen 2021, da 17:36.


Gwalchmai (Mon) - Wikipedia\nUr pennad Gwalchmai zo ivez.\nGwalchmai zo ur gêriadenn hag ur gumuniezh en Enez Mon, e Kembre. Emañ e-kreiz Enez Mon, er gornaoueg da gêr Llangefni.\nMarteze e teu anv ar gêriadenn eus hini ar barzh Gwalchmai ap Meilyr. Trewalchmai e oa an anv gwechall, ar pezh a dalvezje e oa bet roet douaroù ar c'horn-bro d'ar barzh a oa e lez ar priñs Owain Gwynedd. Ar gumuniezh a anver c'hoazh bremañ "Trewalchmai" a-wechoù.\nE 2011 e oa poblet ar gumuniezh gant 1 009 a dud, ha 714 anezho (72,6%) a oa kembraegerien.\nAdtapet diwar « https://br.wikipedia.org/w/index.php?title=Gwalchmai_(Mon)&oldid=1741026 »\nKemmoù diwezhañ degaset d'ar bajenn-mañ d'an 27 C'hwe 2017, da 17:12.


Pajenn:Juluen - Evel ma pardonomp.djvu/14 - Wikimammenn\nPajenn:Juluen - Evel ma pardonomp.djvu/14\nkaer... n’int na re vras, na re vihan... met n’eus ket gwelloc’h egeto. Ar Sentenn, ne vez ganti kammed nemet tammou koz-treou (i), hanter-voued enno, hag e chomont an hanter-’n’amzer war he c*horf ganti. Met ar meskl- man, o anavezout a ran mat, a dle beza leun a voued. Ha warc’hoaz, mar bez bolantez Doue, e kavin, aezet, gwerz d’ezo... Hag em boa lavaret d’it, e vijes deut ganin !\nYa ! velkent, Soéz ! Petra, n’ hoc’h eus ket a sonj ?...\nE feiz, nann, sur !... Met negolli ket evit gortoz. N eo ket deut an holi veskl ganin hirio, eus an aod... N’eo ket meskl a vank du-hont war ar reier. Warc’hoaz pe e de-warlerc’h e vo bravoc’h an amzer marteze, hag e teui neuze ganin. Hirio eo bet re divalo, memez tra, ha ma vijes deut d’an aod, ez pije tapet klenved, kê da c’hoüt. Yaouankik ez out c’hoaz evit mont da\nveskla dindan an holl amzer. Ze’zo mat evid eur rederez-an-aod eveldoun-me. Me ’zo kustum... ha ne ran ket muioc’h a van, nag ouz avel, nag ouz glao, eget kastel-an-Taro ouz eun taol aval poaz.\nGwir eo, Soez ; hag evel ma lavaret, ’ n’eo ket eur pardon beza o veskla, dindan eun amzer evel ma ra. Hag e Bugelez, du-hont, e tle beza ker rust ar mor breman, hag e dro d’ar Jentilez.\nHag e dro d’ar Jentilez ! Damdost da vihana. Pa vez an taoliou-mor o frega du-hont war ar reier, e seblant o defe c’hoant d’o zibrada, acMiano, an eil warlec’h egile, evid o lonka.\nN’eo ket dre eno, ’n eun tu bennak, e savetaas, ma zad koz, ar vartoloded Holiandad, eun devez ma oa foll an amzer evel-hen ?\nNann !... eun tammig pelloc’h, ma fôtr,,. er c’hostez all da Daveeg, war- zu ar Jentilez, e oa, du-hont, ez-eêun da Berroz...\nMON, en eur gomz ganti hec’h-unan\nEun devez evel heman, e lavaran-me ivez ! Ne oa ket !... A dra sur, ne oa ket brao beza er-maez e deiz-se, pell ac hano... met aman da vihana n’e oa ket kement a zienez evel e deiz a hirio ! na kement a drubuilh, na kement a c’hlac’har !\n(i) Dastumet ganti n’ouzon ket pelec*h.\nAdtapet diwar « https://br.wikisource.org/w/index.php?title=Pajenn:Juluen_-_Evel_ma_pardonomp.djvu/14&oldid=129202 »


Pajenn:Morvan - Buez ar Zent, 1894.djvu/161 - Wikimammenn\nPajenn:Morvan - Buez ar Zent, 1894.djvu/161\n2 a Veurs\nsant jaoua, eskop\nprezeg ann Aviel e kostez Leon, e oue hanvet da bersoun e Brasparts, ha ne c’houfe den koumpren pegement a boan en devoue eno da genta. Ar barrisioniz n’oant ket hanter-zesket var guirioneziou ar relijion, ne c’houient tamm katekiz ebed, kouls lavaret, hag enn ho zouez ez oa c’hoaz meur a baian. Mes ar Zant a labouraz kement d’ho c’helenn, ken enn iliz, ken enn ho ziez ha n’euz fors e pe leac’h ec’h en em gave gantho, ma teuaz a benn a nebeut a nebeut da skleraat ho sperejou, da c’hounit ho c’halounou ha da ober anezho kristenien vad.\nGoudeze e kasaz ann diaoul euz a gorf Aotrou ar Faou enn eur ober sin ar groaz varnhan. He gelenn a reaz ive\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/161&oldid=114467 »\nKemmoù diwezhañ degaset d'ar bajenn-mañ d'an 8 Meu 2018, da 06:31.


Ar C’horf heb ene - Wikimammenn\nAr C’horf heb ene\n◄ Ar C’hillek aour, ar Iar arc’hant hag ann Delienn euz al lore a gan Ar C’horf heb ene Kristof ►\nEur zoudard oa he-man ; euz a barrez Plougouloum oa ginidik, am euz klevet, hag Ivon a reat anezhan. Pell hag hirr e oa bet enn arme, hag atao soudard evel-kent ; ma teuaz da skuiza, petra bennag ma’z oa gant ar re wella a vije kavet e pevar c’horn ar vro. Klemm a reaz eunn deiz oc’h he gabiten, hag he-man a lavaraz d’ezhan e teuje da veza eunn dra-bennag gant ann amzer. — A gav d’e-hoc’h, eme Ivon ; gwelet e vezo. Da c’hortoz a vad, va c’habiten, livirit d’in, me ho ped, petra ra d’e-hoc’h kredi pe lavaret ar pez a rit ? — O veza eo, eme he-man, ma’z oud, Ivon, eur zoudard heb he bar, eur zoudard n’euz ket enn tu all d’id, ha ma talc’her ac’hanoud soudard atao evit na d-aio ket ar wenn da goll. — Arabad ober goap, me a oar petra ounn, pell a zo, ha marteze n’eo ket gaou a livirit.\nGoude kement-man, eiz pe nao dervez pe war-dro, Ivon a dec’h kuit, hag enn hent ha tiz war-n-han. Kuiteat en devoa ann arme evit-mad, ha ne c’houlenne netra ken nemet choum hep distrei biken. Setu hor soudard o vale endra ma c’hell padout ann hent dindan he dreid, ken a zeuaz ann noz war-n-han.\nPellik brao e oa eat dioc’h ar gear ma’z edo ar rejimant ; ha dre ne gavaz ti nag hostaleri da loja, enn aoun na vije taget gant tud fall pe gant laeroun, Ivon a zell enn-dro d’ezhan, hag o welet kalzennou foenn enn eur prad hed-da-bed ann hent, ez a da gousket enn unan anezho. Eur vorenn vad en dea great dijaik, ha tost e oa da hanter-noz, pa glev eunn trouz, spountuz war-dro eno, evel ma vije bet Paotred ar Zabbat o c’hoari ar vaz. Ne ket hi a ioa eno, tra a-vad ; eur vandenn loened gouez a-vad deut di, evit doare, da zibri eur c’hoz ejenn maro.\nIvon a zelaou anezho hag a glev, dreist mouez ar re all, al leon o krial forz, hag o c’houlenn oc’h eur verienenn perak e rea kemend a boan d’ezhan evel a rea ? — Perak, eme hou-man o flemma beg lost al leon, e-leac’h ober eur jolori evel a rit aze, evit kaout pep-hini ac’hanoc’h he damm euz ann ejenn maro-ze, ne d-it-hu ket da zihuna Ivon a zo kousket eze, enn eur galzenn foenn ? Hen-nez zo eur c’hleze gant-han, ba ne vezo ket pell evit ranna he lod da bep-hini ac’hanoc’h. — Gwir a lavar ar verienenn, eme al leon. — Hag he-man dioc’h-tu ha mont da gaout Ivon, ha lavaret d’ezhan dont gant-han da ober ho lod d’ezho. Ivon, pedet brao gant al leon, ne c’hellaz ket lavaret nann. Mont a reaz dioc’h-tu, ha pa en em gavaz, e welaz eno leoned, tigred, louparded, bleizi. merienn ha brini zo-ken. — Ac’hanta, eme Ivon krog enn he gleze, list ac’hanoun da dostaat, evit ma welinn ha me a vezo evit ranna hoc’h ejenn etre-z-hoc’h. Klevit gan-en ; gwella ma c’hellinn e rinn, hag arabad e vezo klemm, rak evid-oun-me n’am euz ezomm euz a damm e-bed.\nEdo o vont da brenna he zaoulagad, pa glev trouz adarre o sevel, hag al leon o krial gwasoc’h eget biskoaz oc’h ar verienenn. — Lez ac’hanoun, eme-z-han, pe lavar d’in petra ec’h euz c’hoant da gaout. — Petra am euz c’hoant, eme ar verienenn, netra e-bed nemet e kav d’in ez oc’h holl loened digaloun, ha te dreist-holl ; rak evit ar pez en deuz great Ivon d’e hoc’h, hini ac’hanoc’h, na te kennebeud. n’hoc’h euz roet netra e-bed d’ezhan, na lavaret zo-ken bennoz Doue. C’houi ne ouzoc’h ket petra eo beva. Kaout a ra d’in koulskoude e vije bet mad d’e-hoc’h rei d’ezhan eunn dra pe eunn dra all, dioc’h galloud pep-hini ac’hanoc’h. Oto ! korfata ne glaskit ken, ha n’eo ket heb abek ez oc’h aliez tamallet gant ann dud ; n’oc’h tamm gwelloc’h evit-ho.\n— Mad ! mad ! lez da c’hlabouz, eme al leon ! ma ne d-eo nemet ann dra-ze eo a zo ezomm da ober, n’eo ket diez. — Hag al leon dioc’h-tu ha gervel ar re all enn-dro d’ezhan, hag ac’hano da glask Ivon adarre. Pa oent deut, al leon a lavaraz : — Bremaik, paotr, oud bet ama o ranna ar c’haign-man etre-z-omp, ha rannet mad eo bet gan-ez, rak hini ac’hanomp n’en deuz kavet netra e-bed da glemm. Breman eta ez eo leal, a gav d’in, es pe digan-e-omp eunn dra-bennag evit da c’hobr. — Roit ar pez a gerrot, eme Ivon, ar pez a vezo e vezo, ne rann forz petra. — Setu ar pez a roann-me d’id, eme al leon. Keit ha ma vezi beo, p’as pezo ezomm, lavar : — Ra vezinn-me leon ; hag e vezi rak-tal eul leon c’houeac’h gweach brasoc’h, krevoc’h ha galloudusoc’h evit na d-ounn-me.\nWar-lerc’h al leon, ar re all a lavaraz ive da Ivon e c’hellje, pa garche, dont tigr, loupard, bleiz, ourz, louarn, c’houeac’h gweach brasoc’h, krevoc’h ha galloudusoc’h evit na oa pep-hini anezho. Goude al loened-ze e teuaz roue ar merienn, hag a lavaraz : — Me, eme-z-han, a roio d’id, Ivon, dishevel dioc’h ar re all, rak marteze e vezo mad d’id ivez beza bihan-bihan, dioc’h a c’hellfe c’hoarvezout gan-ez. Mad ! kleo : Pa giri, e vezi eur verienenn c’houeac’h gweach mistroc’h ha lijeroc’h evit pep hini ac’hanomp-ni. Ar brini ivez d’ho zro a lavaraz da Ivon e roent d’ezhan ar galloud da zont, pa garche, e bran, ha da nijal c’houeac’h gweach buanoc’h evit ann holl laboused a nij etre ann env hag ann douar.\nSetu ma oe Ivon laouen oc’h ho c’hlevet ; ha piou ne vije ket bet enn he leac’h ? Ma lavaraz he-man out-han he-unan : — Mar d-eo gwir em euz me bet kemend all a c’halloud digant ar re-man, me a vezo eur paotr ac’hanoun abarz nemeur. Setu neuze hag Ivon ober eur vorenn c’hoaz, rak ne oa ket deiz anezhi. Pa zavaz ann heol dioc’h ar mintin, Ivon a ioa dihun ha seder he lagad. Poent eo d’in mont ac’han, eme-z-han, ma welinn hag ez eo gwir ho deuz lavaret ar baotred vrao-ze d’in enn noz-man.\nSellet a ra enn-dro d’ezhan, hag o welet o tont war ann hent pemp pe c’houeac’h soudard, a ioa, m’oar-vad, oc’h he glask, Ivon a lavar : — Ra, vezinn-me leon c’houeac’h gweach brasoc’h evit ar brasa zo, c’houeac’h gweach krevoc’h ha galloudusoc’h evit ar c’hreva hag ar galloudusa.\nSada hag hen deut dioc’h-tu leon evel a lavare, ha mont a-benn-kaer dirak ar zoudarded. Ar re-man, pa weljont anezhan, ne choumjont ket d’her gortoz ; skara a rejont ac’hano, ken a stoke ho zeuliou oud ho reor ; hag Ivon a iea atao gant he hent o c’hoarzin etre he zent leon, hag oc’h ober ann neuz da veza rok out-ho, dre ma tistroent da zellet out-han.\nAnkounec’heat em euz lavaret ez oa he-man eur paotr brao ba kempenn, hag e-pad ma oa bet soudard, pa veze oc’h ober gward el lez, nousped gweach, en devoa gwelet ar brinsez iaouank o sellet out-han a gorn. Ann dra-man en doa digaset da zonj da Ivon aliez ez oa marteze karet gant ar brinsez iaouank-flamm-ze. Ha marteze ez oa karet ; piou a oar, nemet Doue, petra dremen e kaloun ar merc’hed iaouank, prinsezed ha re all ? Ar re-ze evel ar re-man a zo great da garet.\nAr brinsez ne oa ket kousket c’hoaz, ha pa welaz eur goaz enn he c’hampr, e laoskaz eur griadenn skiltruz, ma oe spontet ann holl gant-hi. — Al laer ! al laer ! eme-z-hi. Hag ar roue hag he dud o tont da welet. P’en em gavehont er gampr, ne oa den nemet ar brinsez enn-hi, rak Ivon, eat e merienenn, a oa redet enn eunn toull preon a gavaz e penn ar gwele. — Petra a zo, va merc’h, eme ar roue ? — Aman, eme-z-hi, am euz gwelet eur goaz bremaik dira-z-oun ; eat eo da guzet, emichans. — Ma oe furchet ha difurchet ar gampr ; ne choumaz koign na leac’h na oe gwelet petra a oa enn-ho, ha kaer a oe klask, den ne oe kavet. Ma rankaz ann holl mont kuit neuze hag ar roue ivez o lavaret d’he verc’h : — Alteri a rez ha brellet eo da zaoulagad, rak ne ouzoud ket petra ec’h euz gwelet. Aman ne d-euz den, hag hen kuit.\nKerkent ha ma oent eat er-meaz, Ivon a zo adarre e den, hag ar brinsez da grial gwasoc’h eget biskoaz. — Va merc’h a goll he fenn, eme ar roue o pignat a nevez gant ann diri buhana ma c’hell. Pa zeuaz er gampr, ar brinsez a lavaraz d’ezhan : — Klaskit mad, va zad, rak evel ma’z oc’h bet eat kuit, em euz gwelet anezhan adarre. — Hag ar roue da glask ha da furcha adarre. Tennet e oe ar gwele, furgutet e oe dindan-han, tennet e oe ar golc’hejou ha kemend a ioa ebarz, hep biskoaz kaout den. — Ivon euz he doull preon a zelle out-han enn eur c’hoarzin. — Ne dalv ket d’in klask, eme ar roue d’he verc’h, ha red eo ma ve eat da skiant vad digan-ez ; hiviziken, kaer as pezo krial, me ne zeuinn ken, rak diodez oud.\nSetu ma’z eaz ar roue ac’hano adarre, drouk enn-han enn dro-man. Hag Ivon a zeu den adarre, hag a zav sounn dirak ar brinsez. Er veach-man ar brinsez ne griaz ket, goude sellet out-han, hag o welet ne oa ket ker spountuz ha ma kave d’ezhi, e c’houlennaz petra a glaske eno. — Arabad ho pe aoun ra-z-oun, eme Ivon, me ne fell ket d’in ober drouk e-bed d’e-hoc’h ; enn enep eo. Setu evit petra ounn deuet : Sonj hoc’h euz, m’oar-vad, euz ar zoudard iaouank a zellac’h out-han, breman ez euz eur miz, pe war-dro, pa veze e gward, d’ann traon ama, e-c’harz dor ho tad ? Ia da, eme-z-hi, sonj am euz. — Mad, eme Ivon ; me eo hen-nez, ha mar d-ounn deut ama d’ho kaout, ez eo evit lavaret d’e-hoc’h e karann ac’hanoc’h, pell a zo, hag e karfenn dimezi gan-e-hoc’h.\n— Diez e vezo ann dre-ze d’e-hoc’h, eme ar brinsez ; evelato me a welo penaoz ober. — Hag o lavaret ann dra-ze, hou-man a zelle oc’h Ivon, hag o welet ez oa eur paotr lipet-brao, koant-hardiz zo-ken, e lavaraz d’ezhan : — Ne d-euz ket gwall-bell e teuaz ama euz a Vro C’hall eur prins iaouank evit dimezi gan-en. Daou zervez goude ma oa en em gavet, e kouezaz klanv hag e varvaz ; ha dre ma kare kalz ac’hanoun, e roaz d’in a-raok mervel, he baperiou, he zillad kaer ha kemend vad en devoa. Aze emaint er pres, ha me a roio anezho d’e-hoc’h, mar fell d’e-hoc’h, ha neuze warc’hoaz pe antronoz e teuot aman dindan hano ar prins a gerrot, hag o veza gwisket kaer, e c’houlennot digant va zad dimezi gen-en. Kredi a rann ho pezo ho koulenn. Sad’ ama ouspenn diou ialc’had aour hag arc’hant a roann d’e-hoc’h, evit ma c’hellot mont e pep leac’h he derc’hel ar renk huel ho pezo kemeret.\nMa oe Ivon laouen-meurbed o vont ac’hano gant paperiou ha dillad ar prins ha gant ann diou ialc’had en doa bet digant ar brinsez. Hep dale pelloc’h, antronoz vintin, setu hag Ivon ha kemeret eur c’harronz kaer, ha dont gant-han d’al lez ha goulenn komz oc’h ar roue. Digemeret mad e oe, ha p’en devoe he-man lavaret he gefridi, ar roue a aotreaz he c’houlenn, gant ma vije great hervez ma c’hoantea he verc’h.\nHou-ma a lavaraz ia, ha war-benn nebeud amzer goude, e oe great ann eured, ar c’haera a oe gwelet biskoaz er vro-ze.\nEunn dervez-hennag goude, roue Breiz a lavaraz d’he vap-kaer dont gant-han da chaseal. — Ne c’houlennann ket gwell, eme he-man. — Setu hag hi ha mont ho daou gant ar brinsez iaouank, pried Ivon, da eunn ti en devoa ar roue e-kreiz eur c’hoat. Antronoz e savjont abred evit mont da chaseal. Ar brinsez iaouank en em lakeaz enn he frenestr da zellet penaoz e vije ann dro gant-ho ; hag Ivon, o veza ma karie meurbed he c’hrek, e leac’h chaseal, a zistroe, dre ma c’helle, da zellet out-hi. Ne ket gant ar c’hirvi na gant ar gedon edo he spered, ha nebeutoc’h c’hoaz he galoun ; ha m’en divije kredet lezel eno koat ha chas, e vije distroet da gaout he garantez.\nEr zonj-man edo, pa zistro a nevez da zellet oc’h ar brinsez, ha pa wel anezhi sammet gant eur pez den a nije evel eul labous, o vont kuit ac’hano, Ivon a c’halv he dad-kaer enn eur grial, hag a ziskouez d’ezhan he verc’h laeret, o vont d’ann ampoent-ze a zioud-ho, war nij, gant ar pez korf den. — Va zad, eme Ivon, me a ia war-lerc’h al laer, ha ne zistroinn aman, ken na vezo bet paket gan-en.\nMa’z eaz Ivon enn eur pez leon c’houeac’h gweach brasoc’h ha lijeroc’h evit ann holl leoned. Heulia a reaz he bried diwar lerc’h, evit gouzout e pe leac’h e tiskennje, p’en em gavjont e-c’harz ar mor. Neuze Ivon a ia enn eur vran ; ha petra-bennag ma’z ea buanoc’h evit kement labous a zo, ne oa ket evit tizout, na tost zo-ken, ar c’horf-ze en devoa laeret he bried d’ezhan. — N’euz forz, a lavare Ivon, gant ma c’hellinn gwelet e pe du e tiskenno, m’hen talvezo d’ezhan, pe e vezo diez.\nP’ho devoe ar re-man nijet e-pad pell amzer, Ivon a welaz ar c’horf o tiskenn war eur roc’h vraz, enn eunn enezenn e-kreiz ar mor, ha dioc’h-tu, o sevel ar roc’h-ze evel eur goulc’her-pod, hag o vont dindan-hi gant ar brinsez. Ivon, kaer en devoe nijal buhana ma c’helle, en em gavaz re zivezad. Diskenn eno a reaz evelato, ha pa en devoe great ann dro d’ar garrek, da welet pe zoare e devoa, e c’houlennaz mont enn eur verienenn ker moan ha ker mistr hag ar vlevenn voana a zo.\nMa oe dioc’h-tu enn eur verienenn ; ober a ra neuze ann dro d’ar roc’h a-benn teir gweach, ha ken na oe ar bederved ne gavaz eunn toullik bihan-bihan. Dre-z-han e c’hellaz, gant kalz a boan, mont dindan ar roc’h. Pa oe eno, e oe souezet o welet peger kaer e oa, ha peger sklear ive, pegement bennag ne oa goulou na sklerijenn o para e nep leac’h. Ivon a-vad n’edo ket gant ann traou-ze ; gant he bried eo.\nHou-man, pa’z eaz Ivon ebarz, a ioa o kribat penn ar c’horf gant eur grib olifant gwenn kann. Ivon, pe mar d-eo gwelloc’h, ar verienenn neuze, pa wel, a skramp oc’h ar brinsez hag a ia enn he skouarn. A raok mont enn-hi e lavaraz d’ezhi goustad : — Na skrab ket, me eo Ivon a zo deut aman enn eur verienenn, evit tenna ac’hanoud digant al loen fall-man ; goulenn out-han penaoz en deuz gallet dougen ac’hanoud beteg aman, ha flour anezhan gwella ma c’helli, evit klevet gant-han e pe leac’h ema he nerz.\nNeuze ar brinsez, oc’h ober ann neuz da grafat he benn d’ezhan, a lavar : — Piou oc’h-hu, ha penaoz a reer ac’hanoc’h ? — Me, eme-z-han, a zo ganet diwar eur c’hrek-vor hag eunn den-vleiz ; va hano a zo ar C’horf heb ene. — Petra, eme ar brinsez, eur c’horf heb ene ? Penaoz e c’hellit-hu beva neuze ? — Dre nerz eur spered braz en deuz roet d’in kalz a c’halloud ; ha c’hoaz ar galloud am euz ne d-eo netra e skoaz ma vije bet, m’am bije bet gallet kaout va ene. — Bez’ hoc’h euz ’ta eunn ene ha n’ema ket gan-e-hoc’h ? — Nann, eme ar c’horf, n’ema ket va ene gan-en, siouaz ! ma vije, n’euz netra o gement na zeujenn-me a-benn anezho. Gant va ene, me am bije distroet ar bed war he c’henou. — Diez eo d’e-hoc’h eta kaout hoc’h ene, dioc’h a welann ? — Re ziez, siouaz ! rak klasket a-walc’h em euz he gaout meur a weac’h, heb biskoaz he dizout. Enn abek da ze eo ez ounn bet lekeat aman da choum, enn enezenn-man, e-kreiz ar mor. Koulskoude va ene n’ema ket gwall bell ac’hanen. — E pe leac’h ema-hen, eme ar brinsez ?\n— War-n-hed eunn dek leo pe war-dro, enn eunn enezenn all hag a zo braz. Diwallet mad eo eno, ha na me, na den ne c’hello he gaout.\nAr brinsez, dre ma lavare ar c’horf diwar-benn he ene, a floure skanv he benn d’ezhan, hag he-man neuze a lavaraz : — Va ene-me a zo enn eur vi ruz-glaou, hag ar vi-ze a zo e-kreiz eur goulm ; ar goulm e-kreiz eul louarn ; al louarn e-kreiz eur bleiz ; ar bleiz e-kreiz eur penn-moc’h gouez ; ann houc’h gouez e-kreiz eul loupard ; al loupard e-kreiz eunn tigr, ann tigr e-kreiz eul leon ; al leon e-kreiz eur pez roufl ne d-eo na den na loen.\nAr roufl-man a zo ar c’hreva a zo etre ann env hag ann douar ; dre-ze den ne c’hello birviken dont a-benn anezhan. Evelato ma ve eunn den goest da laza ar roufl-ze, da laza al leon, ann tigr, al loupard, ann houc’h gouez, ar bleiz hag al louarn, a-raok m’en defe lazet ar goulm, e ve red d’in-me mont kuit ac’hanen. pep loen a ve lazet, ez afe va nerz digan-en, evel ma’z a digant eunn den, dre ma red ar goad euz he wazied ; ha mar choumfenn aman da c’hortoz ma ve lazet ar goulm, ne venn ket neuze evit sevel ar roc’h-man, hag e rankfenn choum enn-hi da vervel. Setu eno, eme ar c’horf, petra eo va ene hag e e leac’h ema. — Brao, brao, eme ar verienenn e devoa selaouet pisa ma c’helle, ha klevet mad petra en devoa lavaret ar c’horf d’ar brinsez. Gortoz eur pennad, eme-z-han d’ezhi, me a ia breman kuit, da welet ha me a c’hello da denna euz a zaouarn ar c’horf daonet-man ; gortoz ac’hanoun, ha gra gwella ma c’helli d’ezhan ; me welo divezatoc’h.\n— N’euz forz, eme Ivon, marteze me a viro out-han hiviziken da gemeret hini e-bed. — Mar grit, eme ann aotrou, e viot eunn den evel ne weler ket dre aman. — Gwelet e vezo warc’hoaz, eme Ivon, — Hag he-man antronoz ha mont ha kas ar zaout, dre eunn ode a ioa war ar mesiou, pella ma c’helle ho c’has. Goude beza ho c’haset evel-se, e tistroaz war he c’hiz hag e choumaz a-dreuz da zellet enn ode.\nAl leon hag ar roufl a c’hoarie atao hag a ziskolpe a besiou tammou kik ha kroc’henn ann eil diwar egile. Ann douar a oa ruz gant ar goad, ar vein a fraille hag a vruzune dindan ho zreid, ar gwez tosta d’ezho a zic’hrisiennent, ha kaer en devoa ar roufl darc’hai gant he skilfou hag he ivinou kaletoc’h evit ann dir, freuzet e oe gant al leon, ha rankout d’ezhan ehana, ker feaz e oa. — Ehan keit ha ma kavi mad, eme al leon ; evid-oun-me a zo diskuiz a-walc’h, ha bremaik pa staginn gan-ez, me as lazo evel eur vuzugenn. — Mar gellfenn-me, eme ar roufl, kaout eunn tamm kik ejenn da zibri hag he c’hoad da zuna, me a lakafe ac’hanoud-te ker munud hag ar brenn gwiniz. — Mar ec’h euz naoun, eme al leon, debr da groc’henn a zo a-ispill oc’h da gorf iskiz hag hudur ; ha mar ec’h euz sec’hed, lip da c’houliou hag ef da c’hoad a zifrunk anezho. Evid-oun-me, me n’am euz ken naoun nemet d’as tispenna-te, ha da zispenna a rinn gant va ivinou, evel dispenna stripou. Ehana ac’h euz goulennet, ehan eta bete warc’hoaz, ha kreva da gorf a-benn neuze, mar gellez, rak ma ne rez ket, ne ri ket divezatoc’h ken-nebeud, rak warc’hoaz ne weli ket ann heol o kuzet.\nSetu neuze hag al leon ha kas al loened enn he raok d’ar gear, hep na oe bet debret hini anezho. Ann aotrou a wel ped a zo anezho, hag o kaout ez edont holl gwitibunan, e lavaraz da Ivon : — Ne d-euz ket kalz a dud evel-d-oud ; te a zo bet, am euz klevet, oc’h en em ganna oc’h ar roufl hag o lakaat anezhan feaz. — Ia da, eme lvon, en em ganna out-han am euz great hirio, ha warc’hoaz her lazinn ; Lezet em euz anezhan beo evit diskouez d’ezhan oc’h piou edo o c’hoari hag en deuz kavet he bar. Karet a rafenn e c’hellfe beza, a-benn warc’hoaz, ann hanter krevoc’h evit na d-oa hirio ; ha pa c’hellfe beza pare, ha teir gweach zo-ken krevoc’h, warc’hoaz e c’hellot dont da welet ac’hanoun o rei d’ezhan he lamm diveza. — Mad eo, eme ann aotrou a lakeaz digas d’he baotr saout pe wella en devoa enn he di da zibri ha da efa. Goude he goan, Ivon a ieaz da gousket, hag antronoz a-raok sao heol, e oa savet, hag ez ea da gas he vandennad saout d’ar mesiou.\nP’en doe kaset anezho pell, e ten adarre war he c’hiz hag e wel ar roufl o tiredek war-n-han. — Ac’hanta, eme Ivon eat e leon dioc’h-tu, ehanet a-walc’h ec’h euz, emichans, ha brema e tenez adarre da c’hounid pe da goll ; koll a ri, m’hen tou. — Bremaik me da vrevo, eme ar roufl. — Goustad, paotr brao, n’oud ket pare mad a-walc’h c’hoaz hag ec’h euz c’hoant da vervel ? — A-raok ma varvinn, te as pezo beac’h, eme ar roufl, oc’h astenn evel dent eur gribin houarn he skilfou lemm ha stank enn he c’henou, ker ledan ha ker ruz hag eur fourn vraz e gor. Al leon dioc’h-tu, o tiskolpa eur pez taouarc’henn, a strink anezhi oc’h daoulagad ar roufl, hag enn eul lamm war he c’houzoug. Mouga a ra anezhan ken a astenn he deod er-meaz keit ha lost hirr eur marc’h. Ar roufl reuget he c’houzouk penn-da-benn a rank koueza ha mervel eno etre ivinou al leon. He-man goude, gant eunn taol pao, a zigor kof ar roufl ken a zifoup he vouzellou heuzuz er meaz ; hag o tont anezho eul leon kaer eno raktal.\nAl leon-ze ne oe ket pell evit beza lazet ive d’he dro ha digoret, evel ar roufl. Eunn tigr a lamm neuze er-meaz, ha kaer en devoe lammet ha nijal, kouls lavaret, enn-dro d’al leon, ne choumaz ket pell enn he bez. — Evit diverraat : euz ann tigr e teuaz eul loupard ; euz al loupard, eunn houc’h gouez ; euz ann houc’h gouez, eur bleiz ; euz ar bleiz, eul louarn, hag euz al louarn eur goulm a nijaz ac’hano ker buhan hag ann avel. Ivon neuze eat e bran ne oe ket pell evit tizout ar goulm ha plaouia war-n-ezhi, evel eur sparfel war eur pintik, he laza ha tenna anezhi ar vi ruz a ioa enn he c’hof hag a ioa ene ar C’horf heb ene.\nDioc’h-tu e tistro d’ann enezenn, hag e den e tastum ar vi hag ez a da gaout ann aotrou a ioa bet eat da zellet oc’h Ivon o c’hoari gant ar roufl. Oc’h-pernn ma oa souezet-braz ann aotrou-man o welet penaoz e c’helle Ivon dont da leon, da digr, da loupard, da houc’h gouez, da vleiz, da louarn, da vran, e oe souezetoc’h c’hoaz o welet e teue hep taol a-benn euz al loened all a ioa choumet eno, a stok ho c’horf ha toullgofet pep-hini anezho. — Eunn den oud, Ivon, eme ann aotrou, ha choum aman a rankfez gan-en. — Ne rinn ket, e feiz a-vad, eme he-man, rak mar d-ounn-me deut aman, ne d-eo ket enn distro euz a bep leac’h nag evit choum. Me am euz eur gefridi all da ober, ha ken na vezo great, ne chouminn ket. C’houi a-vad breman a c’hell beza didrouz hag e peoc’h, rak birviken ken ar roufl ne raio drouk e-bed d’ho loened. Me a ia breman d’al leac’h m’am euz ezomm da vont, ha mall braz eo d’in en em denna. — Enn eur lavaret ann dra-ze, Ivon e bran a nij ac’hano, ar vi ruz gant-han, hag a-benn eur pennad goude e tiskenne e den enn enezenn ar C’horf heb ene.\nHe-man, ar c’horf-man, a ioa war ar roc’h gant ar brinsez ann he gichenn, ha petra-bennag ma oa digor frank ha diskramaill he vruched gant-han, en devoa beac’h c’hoaz o kaout he alan, hag astennet eno evel pa vije bet stag oc’h ar roc’h. Ivon a dosta out-han, ar vi gant-han enn he zourn. — Deuz d’in ar vi-ze, eme ar C’horf heb ene, pe me da lazo bremaik. — Mar ec’h euz ezomm euz ar vi-man, eme Ivon, deuz d’he gerc’hat. Petra a roi-te d’in evit ar boan am euz-me bet oc’h he gaout hag oc’h hen digas beteg aman ? — Ar maro mar gellann, eme ar c’horf. — Ia, ar maro mar gellez, eme Ivon, ha te beac’h d’id o kaout da alan. Sao ’ta enn da goazez, ma welinn ha te a zo braz ; sao ’ta korf digaloun ha dilambrek ; ma ne zeuez ket da gerc’hat ar vi-man, me a zo o vont d’he derri. — Arabad, arabad eo d’id, eme ar c’horf, o klask sevel enn he zav. Kaer en devoe, rankout mad e oe d’ezhan choum gourvezet eno, astennet he zivreac’h hirr a bep tu d’ar roc’h. — Mad, eme Ivon, laouen o welet pegen toc’hor e voa ar c’horf ; me n’am euz ket amzer da c’hortoz keid all. Pa na zeuez ket, me a ia d’as kaout, rak truez am euz ouz-id. — Hag Ivon ha tostaat oc’h ar c’horf ha pignat oc’h ar roc’h ha lavaret d’ar c’horf : — Mont a rann da roi da ene d’id, digor da c’henou. — Ar c’horf a ioa digor ha dispourbellet zo-ken he zaoulagad, hep gwelet berad gant-ho. Digeri a reaz he c’henou pa lavaraz Ivon. He-man a-vad e leac’h lakaat ar vi d’ezhan eno da lounka, a flastraz anezhan war dal ar c’horf a varvaz eno dioc’h-tu, enn eur ober eur skrijadenn penn kil ha troad ; hag ar roc’h ha faouta rak-tal dre ann hanter gant eunn trouz spountuz, ha lounka ar c’horf, evel ma lounkfe eur moroc’h eur zilienn vihan.\nIvon hag ar brinsez, he bried, ne oent ket pell enn hent ; en em gavout a rejont e-tro ann noz digor e Naonet, e ti ar roue ho zad. He-man a oe laouen mar boe den biskoaz, O welet he verc’h hag he vap-kaer distro. Great en doa ho c’haon, rak kredi a rea e oant maro. Eur fest kaer a oe great evit lida ho distro ; ha goude ma oent diskuizet, Ivon hag he hried a oe euruz e-pad ho huez. Goude ma oe maro he dad-kaer, Ivon a oe lakeat da roue enn he leac’h, hag o veza en em gavet gant he gabiten koz, e lavaraz d’ezhan : — Ne oa ket gaou a lavarac’h ; deut ounn da veza eunn den gant ann amzer. C’houi ne wiec’h ket neuze e vije deut he ker da wir, ne me kennebeud ; Doue a-vad a wie. Hen eo a gas ann den, a zao pe a ziskar anezhan, kouls roue ha tiek. Evelse a zo c’hoarvezet gan-en, eme Ivon a roaz eur pez ialc’had arc’hant d’he gabiten koz, enn eur lavaret d’ezhan, p’en divije ezomm, n’en doa nemet goulenn.\nSetu penn-da-benn buez ar C’horf heb ene, evel am euz klevet anezhi, pa oann bugel, gant va mamm-goz.\nAdtapet diwar « https://br.wikisource.org/w/index.php?title=Ar_C’horf_heb_ene&oldid=68738 »\nDernière modification le 14 Mae 2015, à 12:23


Al Liamm - Niverenn 400 e Karaez\nGouel 400vet niverenn Al Liamm e Karaez\nE Karaez e oa bet lidet 400vet niverenn Al Liamm, e-pad Gouel al Levrioù e Breizh\nD'ar Sadorn 26 ha d'ar Sul 27 a viz Here 2013 e oa bet dalc'het Gouel al Levrioù e Breizh e Karaez. Dres d'an ampoent-se e teue er-maez niverenn 400 ar gelaouenn Al Liamm.\nAl Liamm 400 en abadenn Bali Breizh war Frañs 3:\nBali Breizh - Sul 8 a viz Kerzu - VO par france3Bretagne\nDisoc'hoù ar genstrivadeg\nDodenn an deiz-ha-bloaz pe/hag an niver 400 a oa kinniget d’ar genstriverien. Bravat degouezh evit profañ ur c’houmanant buhez-pad d’al loread a zo bet ul loreadez. Annie Coz a oa stad enni o vezañ enoret evel-se evit he danevell Tro-c’houzoug ar verc’h henañ. N’eo ket bet eus an aesañ dispartiañ danevelloù zo. Teir pe beder a zo bet kavet dreist d’ar re all gant izili ar bodad barn (5 a dud ennañ). Ul lodenn anezho a oa bet embannet en niverenn 400, ul lodenn all a vo kavet en niverenn 401 c’hoazh. Laouen bras eo bet ar gelaouenn o resev danevelloù digant skrivagnerien ampart pe nevez. Bepred eo pal Al Liamm broudañ ar skrivañ, kas debron ar c’hrouiñ, an ijin hag ar faltazi ha gant se pinvidikaat dibab an danvez kinniget d’al lennerien. Trugarez d’an holl re o deus kemeret perzh gant ar spi e skrivint stank ha brav e-pad pell c’hoazh. Hor gwellañ gourc’hemennoù da Annie Coz.\n1. Tro-c'houzoug ar verc'h henañ gant Annie Coz\n2. Un Affenpinscher en ter-du gant David ar Gall\n3. Pevar c'hant beaj gant Jil Penneg\n3 (rampo). Glav ha heol gant Patrick Drean\nAnnie Coz p'he doa bet he friz: ur c'houmanant buhez-pad Al Liamm Patrig Drean war al leurenn\nAozet e oa bet gant Brieg ha Riwal Huon un diskouezadeg a oa bet staliet e-kichen al leurenn. Kalz a dud a oa o sellet ouzh ar skeudennoù, an niverennoù kozh hag ar re nevesañ, kement ha mekanik skrivañ Ronan Huon!\nPanell gentañ gant krouerien ar gelaouenn Mekanik skrivañ Ronan Huon Eil panell gant ar skipailh nevez hag un nebeud skrivagnerien\nKendiviz war al lennegezh vrezhonek\nAl Liamm hag al lennegezh vrezhonek: Peseurt diazez? Peseurt dazont?\nD'ar Sul beure, a-raok an digor-kalon hag ar pred evit mignoned Al Liamm hag al lennegezh, e oa bet ur c'hendiviz er sal sinema. Pinvidik ha talvoudus eo bet an eskemmoù. Un tregont den bennak a oa er sal.\nSelaou ar c'hendiviz:\nAl lennadeg gentañ\nHep lennerien n'eus lennegezh ebet. Sed aze ar pezh en deus bet c'hoant skipailh Al Liamm da ziskouez en ur aozañ ar "Maraton lenn"-se: lakaat war-wel ar re na vezont gwelet nag enoret: al lennerien.\n34 den o deus kemeret perzh, war-dro peder munutenn pep hini. Goude bezañ bet dibabet un destenn, pe un troc'had, e oa deuet pep hini d'e dro, kozh pe yaouank, da zisklêriañ e zibab ouzh ar mikro. Sed amañ dindan un nebeud anezhe... Trugarez vras d'an holl da vezañ kemeret perzh!


E reter Etiopia emañ Harar Jugol (mogerioù-kreñv a dalvez ar ger diwezhañ-mañ). Kavet e vez ar stummoù Harrar, Hārer, Harer ivez. Adari a reer anezhi e somalieg. Lec'hiet eo e beg ur menez da 1 885 metr ha da 500 km eus Addis Abeba. Kêr-benn ar Stad-rannvro Harar eo. Pevare kêr santelañ an Islam eo. Hervez brasjedadennoù ar Central Statistical Agency of Ethiopia (Ajañs Kreiz Stadegoù Etiopia) (CSA ; Amh.: የማዕከላዊ ስታቲስቲክስ ኤጀንሲ) he doa Harar war-dro 122 000 annezad e 2005.\nPinvidik eo hec'h istor. Diazezet e voe tro-dro d'ar VIIvet kantved. Kêr-benn rouantelezh an Hararied e voe e-pad an XVIvet kantved (1520-1568) a-raok bezañ gounezet gant Egipt.Ur greizenn a ouiziegezh islamek pouezus e voe hag er XVIIvet kantved e voe kalonenn un emirelezh dizalc'h. Stourm a reas a-enep da Etiopia gristen. Berzet e voe ouzh an estrenien. Richard Francis Burton a weladennas anezhi hag Arthur Rimbaud a voe o chom enni d'ur mare.\nMelezour an amzer-dremenet pinvidik-se eo kêr Harar gant savadurioù eus meur a vare :\n3 moskeenn eus an Xvet kantved a chom diwar an 82 zo e kêr,\nMogerioù-kreñv savet etre an XIIIvet hag ar XVIvet kantved evit en em zifenn ouzh an Oromoed,\nTiez hengounel ha tiez savet gant enbroidi degouezhet en XIXvet kantved.\nEvit an holl abegoù-se hag evit tres kêr ez eo rummet e Glad bedel Mab-den gant an UNESCO abaoe 2006.\nKêr mogeriet Harar\nUr voskeenn en Harar\nAdtapet diwar « https://br.wikipedia.org/w/index.php?title=Harar&oldid=1803341 »\nDernière modification le 23 Eos 2018, à 04:10\nKemmoù diwezhañ degaset d'ar bajenn-mañ d'an 23 Eos 2018, da 04:10.


Eric Defoort (2016)\nEric Defoort (27 a viz Mezheven 1943 en Ieper - 17 a viz Kerzu 2016) a oa ur politikour eus Flandrez Belgia.\nKelenner istor e oa eus e vicher ha levraoueger e skol-veur katolik Brusel (Katholieke Universiteit Brussel). Bet eo ezel eus kuzul-merañ skingomz ha skinwel Flandrez (Vlaamse Radio- en Televisieomroeporganisatie, VRT).\nYaouank-kenañ e krogas Eric Defoort da dommañ ouzh mennozhioù broadelourien Flandrez. Pa oa studier e skol-veur katolik Leuven e reas anaoudegezh gant Frans Verleyen ha Jaak Vandemeulebroeke hag oberiant e voe en unaniezh ar studierien vroadelour (VNSU, Vlaams-Nationale Studentenunie).\nGoude bloavezhioù gouestlet d’e vicher e teuas en-dro d’an emsav flandrezat : er bloavezhioù 1990 e voe oberiant en aozadur anvet Vlaamse Volksbeweging (emsav ar bobl flamank) kenkoulz hag er strollad politikel Volksunie. Eilprezidant diwezhañ ar strollad Volksunie e oa bet, a-raok ma voe rannet ar strollad-se e div gostezenn. Mont a reas Defoort a-du gant Geert Bourgeois ha Bart De Wever da sevel ar gostezenn zehou a zeuas da vezañ diwezhatoc’h an Nieuw-Vlaamse Alliantie.\nE 2003 e kuitaas ar strollad NVA, abalamour d’un dizemglev gant e renerien Geert Bourgeois ha Matthias Storme. Etre miz Here 2007 hag miz Eost 2009 e voe e penn ar Vlaamse Volksbeweging. Dont a reas en-dro e-barzh an NVA goude se.\nD’ar 26 a viz Meurzh 2010 e oa bet dilennet e penn Emglev Libr Europa, e kendalc’h ar strollad-se e Venezia, war-lerc’h Nelly Maes. E 2014 en doa lezet e blas gant ar C'horsad François Alfonsi.\nEric Defoort, flamingant rassembleur (La Libre Belgique 26/10/2007)\nEric Defoort, le plus francophile des flamingants (La Libre Belgique, 17/12/2016)\nAdtapet diwar « https://br.wikipedia.org/w/index.php?title=Eric_Defoort&oldid=1852116 »